Showing results for tags 'ηλιας κυριαζης'. - GreekComics\nShowing results for tags 'ηλιας κυριαζης'.\nCollapser (DC/Young Animal) - Ηλίας Κυριαζής.\n17/7 κυκλοφορεί το πρώτο τεύχος του 6τευχου mini-series Collapser σε σενάριο Mikey Way και Shaun Simon. Σχέδιο Ηλίας Κυριαζής https://www.dccomics.com/comics/collapser-2019/collapser-2019-1 "There’s a voice in the head of Liam James questioning everything he does—from his job at the nursing home to keeping his relationship with his girlfriend afloat. Liam suffers from anxiety, and the only thing that quiets it is music, which makes a weekly DJ gig his one saving grace. But Liam’s life changes forever when he receives a black hole in the mail (yes, you read that right), one that takes up residence in his chest, grants him insane superpowers, turns him into a celebrity and draws him into a cosmic conflict beyond his wildest imagination. Where did this black hole come from? Why Liam? Is power the cure? Or will superstardom turn Liam into a black hole himself? Find out in COLLAPSER, a superhero story that could only come from DC’s Young Animal!" O Κυριαζής θα είναι τουλάχιστον μέχρι το 3ο Έτσι έστω λένε τα solicitations για τον Σεπτέμβρη\nΟι Έλληνες κομίστες διαπρέπουν. Κάποιοι εκδίδουν τα comics τους στην Αμερική [Ρομπόλας Γιώργος, esquire.com.gr, 20/09/2018]\nΟι Μιχάλης Διαλυνάς, Ηλίας Κυριαζής και Βασίλης Λώλος μας εξήγησαν πώς είναι να βλέπουν τις δουλειές τους να πηγαίνουν καλά στην άλλη όχθη του Ατλαντικού. Για να καταλάβει κανείς τις δυσκολίες που αντιμετωπίζουν οι δημιουργοί στην Ελλάδα, αρκεί να σκεφτεί ότι περισσότερο από έναν αιώνα μετά την εμφάνισή τους, συνεχίζουμε να μην είμαστε σίγουροι για το πώς πρέπει να τα αναφέρουμε. Κόμικς, κόμιξ ή μήπως κόμικ χωρίς τελικό -σ; Κόντρα σε όλες τις προβλέψεις, αλλά ακόμα και κόντρα στην ίδια την λογική μερικές φορές, από το 2000 κι έπειτα αναπτύχθηκε στην χώρα μας μία σκηνή που έδωσε απρόσμενες διεθνείς διακρίσεις. Παρ' όλα αυτά, ο μέσος αναγνώστης συνήθως αρκείται σε ένα αποκαρδιωτικό "τι είναι αυτά τα μικιμάου;". Σήμερα, υπάρχουν αρκετοί Έλληνες κομίστες που βιοπορίζονται από τη τέχνη τους, δουλεύοντας με το εξωτερικό. Το να εκδίδονται δουλειές σου από τη Marvel, τη DC και την Image δεν είναι μικρό πράγμα, το αντίθετο μάλιστα. Οι Μιχάλης Διαλυνάς, Ηλίας Κυριαζής και Βασίλης Λώλος, οι τρεις κατεξοχήν αρμόδιοι απάντησαν στο πώς είναι να βλέπεις τη δουλειά σου να εκδίδεται στην Αμερική. Μιχάλης Διαλυνάς| "Ήθελα να σχεδιάσω ιστορίες με χελώνες νίντζα" Τι ήταν αυτό που σε έκανε να αναζητήσεις την τύχη σου στο εξωτερικό; Πάντα ήθελα να κάνω comics. Μεγάλωσα στο Λονδίνο στα τέλη του ’80, όπου για καλή μου τύχη ήταν η κατάλληλη εποχή και το ιδανικό μέρος για να βρω πρόσβαση σε μεγάλη ποικιλία comics - ειδικά στα Teenage Mutant Ninja Turtles. Όνειρο μου ήταν να σχεδιάσω κι εγώ ιστορίες με νίντζα χελώνες! Από το μηδέν έως το δέκα, σε πόσο κακή κατάσταση βρίσκεται το επάγγελμα του κομίστα στην Ελλάδα; Δεν έχει αλλάξει πολύ από παλιά, δεν μπορείς να ζήσεις 100% από αυτό εδώ. Πριν ξεκινήσω να δουλεύω έξω έκανα κυρίως διαφήμιση και εικονογραφούσα εξώφυλλα για να ζήσω, οπότε όπως και τότε οι πιο πολλοί κάνουν άλλες δουλειές παράλληλα με τα comics. Ήταν ο κύριος λόγος που με ώθησε να κυνηγήσω το όνειρο μου στο εξωτερικό. Ήθελα να το κάνω full-time και ο μόνος τρόπος ήταν η συνεργασία με τον εκεί εκδοτικό. Και γιατί δεν μεταναστεύεις μόνιμα; Ο λόγος είναι κυρίως οικονομικός. Η καθημερινή ζωή, το νοίκι είναι φτηνότερα εδώ. Θα ήθελα πολύ να είμαι εκεί ώστε να έχω καλύτερο networking σε καθημερινή βάση αλλά για αυτό υπάρχουν τα συνέδρια. Έτσι μπορώ, μέσα στην χρονιά, να ταξιδεύω ώστε και να γνωρίσω από κοντά τους αναγνώστες των βιβλίων αλλά και να μιλήσω με τους συντάκτες μου για μελλοντικά projects. Τι ένιωσες όταν είδες για πρώτη φορά δουλειά σου τυπωμένη στο εξωτερικό; Κάθε φορά που βλέπω ένα νέο μου project τυπωμένο είναι περίεργο και συγκινητικό! Χαρακτηριστικά μπορώ να σου πω 3 περιπτώσεις: Την πρώτη φορά που είδα την Γαλλική έκδοση του The Woods, ανατρίχιασα που η δουλειά μου ήταν τυπωμένη σε μεγάλη έκδοση, πιο μεγάλη από την Αμερικανή και με σκληρό εξώφυλλο. Φαινόταν πιο εντυπωσιακό, είχε κύρος. Τη δεύτερη, ένιωσα πολύ περήφανος όταν έκανα την πρώτη μου δουλειά με την DC, ήταν μια μικρή ιστορία στο Gotham Academy αλλά ήταν η πρώτη φορά που έγραψα και σχεδίασα μια ιστορία στο πλαίσια της Gotham city! Η τελευταία ήταν το dream job. Όταν έκανα το πρώτο μου τεύχος Χελωνονιντζάκια! Κατάφερα να κάνω αυτό που πάντα ήθελα από παιδί κι αυτή η χαρά συνεχίζεται και σήμερα κάθε φορά που σχεδιάζω τους αγαπημένους μου ήρωες. Τι χρειάζεται κάποιος για να μπορέσει να εκδώσει τα έργα του στο εξωτερικό; Θα απαντήσω με αυτό που μου είπαν την πρώτη φορά που έδειξα δουλειά μου στην Αμερική πριν από 10 χρονιά: Πέρα από το σχεδιαστικό και το να μπορείς να επικοινωνήσεις μια ιστορία στον αναγνώστη, πρέπει πάνω απ’ όλα να είσαι επαγγελματίας. Θα πρέπει να είσαι συνεννοήσιμος κατά την διάρκεια της συνεργασίας και να παραδίδεις την δουλειά σου στο deadline που έχετε συμφωνήσει με την εταιρία, μιας και υπάρχει παγκόσμια ημερομηνία κυκλοφορίας του comic σου. Μπορείς να μας απαριθμήσεις τις σημαντικότερες δουλειές σου; Στην καριέρα μου, μπορώ να πω ότι η σειρά The Woods που έκανα με τον James Tynion IV είναι η πιο σημαντική. Είναι η πιο μεγάλη δουλειά που έχω κάνει ποτέ, κράτησε 36 τεύχη, δηλαδή 4 χρονιά από την ζωή μου σχεδίαζα αυτή την ιστορία. Πάνω στο Woods έμαθα πολλά, δημιούργησα φιλίες και εξελίχτηκα σαν σχεδιαστής. Τα τελευταία χρόνια είναι σε development για να γίνει τηλεοπτική σειρά με τον σκηνοθέτη Brad Peyton (Rampage, San Andreas) και το κανάλι SYFY και το comic τιμήθηκε με το βραβείο GLAAD media award for Outstanding comic το 2017 για την αντιπροσώπευση της LGBTQ κοινότητας στα comics. Πώς είναι να συνεργάζεσαι με έναν διάσημο σεναριογράφο όπως ο James Tynion IV (σ.σ: γνωστός για τη δουλειά του στο Batman Eternal); Όταν γνώρισα τον James και αρχίσαμε την συνεργασία μας στο The Woods το 2013, ήμασταν και οι δυο πρωτάρηδες στο χώρο. Η σειρά αυτή ήταν και για τους δύο μας το πρώτο μεγάλο creator-owned project, κατά την διάρκεια του οποίου γίναμε ο καθένας καλύτερος στο τομέα του και παράλληλα αναπτύξαμε μια πιο φιλική σχέση, κάνοντας έτσι την συνεργασία μας ακόμα πιο καλή. Σε αυτό πιστεύω οφείλεται και η επιτυχία της σειράς. Το project αυτό είναι ένα τεράστιος σταθμός στην καριέρα μου και μπορώ να πω ότι η γενικότερη συνεργασία μου με το James και με την Boom! Studios είναι ένα κεφάλαιο που δεν έχει κλείσει ακόμα, αλλά δεν μπορώ να αποκαλύψω παραπάνω προς το παρόν. Πώς βλέπεις την ελληνική κόμικς σκηνή σήμερα; Έχει προοδεύσει σε σχέση με τις αρχές των 00s; Θεωρώ ότι είμαστε σε καλή κατάσταση τώρα. Βγαίνουν όλα και πιο πολλά graphic novels και comics κάθε χρόνο. Το βλέπω πολύ με το πως μεγαλώνει η σκηνή των αυτοεκδόσεων χρόνο με το χρόνο. Οπότε υπάρχει πολύ νέο αίμα με ιστορίες και πάθος να δημιουργήσει νέα comics! Μελλοντικά σχέδια; Επόμενα βήματα; Αυτό τον καιρό, σχεδιάζω τεύχη του Teenage Mutant Ninja Turtles που θα κυκλοφορήσουν το φθινόπωρο. Το πρώτο που θα βγει είναι ένα μεγάλο 40σέλιδο τεύχος με πρωταγωνιστή τον Michelangelo, την αγαπημένη μου χελώνα. Τον Ιανουάριο θα βγει ο τόμος Lucy Dreaming, ένα βιβλίο που έκανα με τον συγγραφέα και τραγουδιστή των Say Anything, Max Bemis και πρόκειται για την ιστορία μίας έφηβης κοπέλας που ταξιδεύει σε φανταστικούς μυθιστορηματικούς κόσμους στον ύπνο της. Τέλος, πρόκειται να ξεκινήσω του χρόνου άλλο ένα μεγάλο project αλλά όπως είπα και πριν δεν μπορώ να μπω σε λεπτομέρειες ακόμα, οπότε stay tuned! Ηλίας Κυριαζής | "Στα 00s ήταν για 5 λεπτά cool το να κάνεις comics" Τι ήταν εκείνο που σε έκανε να αναζητήσεις την τύχη σου ως κομίστας στο εξωτερικό; Βρήκα ταβάνι στην Ελλάδα. Όταν "επιτυχία" σημαίνει να πουλάς 1000 αντίτυπα και με τη δουλειά σου να ασχολείται ένας μικρός κύκλος ή πρέπει να βγεις έξω και τα comics να είναι το επάγγελμα σου ή να μείνεις εδώ και να είναι το χόμπι σου. Από το μηδέν έως το δέκα, σε πόσο κακή κατάσταση βρίσκεται το επάγγελμα του κομίστα στην Ελλάδα; Ένα; Δύο; Ξέρω πόσο ζόρικα ήταν όταν σταμάτησα εγώ να δουλεύω στην Ελλάδα και έχουν περάσει δέκα χρόνια από τότε. Τελικά, τι είναι εκείνο που σε κρατά από το να κάνεις το μεγάλο βήμα της μόνιμης μετανάστευσης; Δε σηκώνεται κανείς εύκολα να μεταναστέψει αν δεν είναι εντελώς απαραίτητο. Να ‘ναι καλά το ίντερνετ. Και δεν είναι ότι είμαι ξεχωριστή περίπτωση, τεράστια μερίδα των καλλιτεχνών που δουλεύουν στα αμερικάνικα comics κατοικούν εκτός των Ηνωμένων Πολιτειών. Μπορείς να μας περιγράψεις τα συναισθήματα όταν είδες για πρώτη φορά δουλειά σου τυπωμένη στο εξωτερικό; Πρώτη δουλεία τυπωμένη (γιατί πρώτα ήταν κάποια ψηφιακά πράγματα) ήταν το Galaxy Quest: Global Warning για την IDW. Γενικά επειδή το όλο θέμα του εξωτερικού έγινε σε βήματα, μου είναι δύσκολο να εντοπίσω μια συγκεκριμένη στιγμή που ένιωσα ότι "εδώ είμαστε, συνέβη στ’ αλήθεια". Είναι ένας συνεχής αγώνας, να βρεις πάντα την επόμενη δουλειά, να ανεβαίνεις με κάθε σου project… Αλλά οκ, δέκα χρόνια μετά είμαι ακόμα εδώ οπότε so far so good. Τι χρειάζεται κάποιος για να μπορέσει να εκδώσει τα έργα του στο εξωτερικό; Να είναι πολύ καλός στη δουλειά του, να έχει επαγγελματική συμπεριφορά και να έχει και λίγη τύχη. Μπορείς να μας απαριθμήσεις τις σημαντικότερες δουλειές σου; Πέρα από τα ελληνικά, είναι δουλειές σε Ghostbusters, G.I.Joe, Vampirella, Dr Wh, κ.α. Είναι τα comics που έγραψα και σχεδίασα ο ίδιος: το Elysium Online, που εξερευνά την πιθανότητα ψηφιακής μεταθανάτιας ζωής, το Melody(DC comics), που έχει να κάνει με το κυνήγι της επιδραστικότερης μελωδίας όλων των εποχών και το Falling For Lionheart, η ρομαντική κομεντί με τους έρωτες ενός ευαίσθητου σουπερήρωα. Είναι το Secret Identities, η σειρά που συν-δημιούργησα στην Image Comics για τα μυστικά που κρύβουν οι ήρωες πίσω από τις μάσκες τους. Είναι το Dirk Gently’s Holistic Detective Agency, βασισμένο στα ομώνυμα βιβλία του Douglas Adams και αδερφάκι της τωρινής τηλεοπτικής σειράς. Πώς βλέπεις σήμερα την ελληνική σκηνή των κόμικς; Έχει προοδεύσει σε σχέση με τις αρχές των 00s; Ε, δεν υπάρχει σχέση. Σε καλλιτεχνικό επίπεδο πολύ καλύτερα - σε εμπορικό μπορεί ο οποιοσδήποτε να φανταστεί... Στα 00s για κάποιο λόγο ήταν για πέντε λεπτά πολύ cool το να κάνεις comics κι έπιασε πολύς κόσμος το μολύβι. Στις δύσκολες συνθήκες της κρίσης όμως αυτοί που επιμένουν με τα comics είναι αυτοί που πραγματικά το θέλουν. Πλέον οι παλιότεροι έχουν γίνει στ’ αλήθεια καλοί και οι νεότεροι ξεκινούν με άλλη φόρα. Είναι κρίμα που τώρα που εκπληρώνεται επιτέλους η υπόσχεση που έδιναν τότε τα "νέα ταλέντα" των 00s, η προσοχή των media και του κοινού να έχει τραβηχτεί από τα comics. Για τους καλλιτέχνες της γενιάς μου, ειδικά όσους πρόλαβαν το "9", είναι τόσο ειρωνικό που τα πρωτόλεια τους έμπαιναν σε 80 χιλιάδες σπίτια ενώ τις άρτιες δουλειές τους τις διαβάζουν μόνο οι "μυημένοι". Το Manifesto, πολλά χρόνια μετά την πρώτη του κυκλοφορία, απασχολεί ακόμα το κοινό. Πώς νιώθεις γι' αυτό και γιατί πιστεύεις ότι το αγάπησε ο κόσμος; Μιλώντας για comics που ωφελήθηκαν επειδή έμπαιναν σε 80 χιλιάδες σπίτια με το "9", ε; Η σχέση μου με το Manifesto έχει περάσει πολλά κύματα αλλά στην τελική είναι αυτό που λες, δεν μπορώ παρά είναι ευγνώμων που ένα comic μου συνεχίζει να απασχολεί το κοινό τόσα χρόνια μετά, να εκδίδεται και να ξαναεκδίδεται. Είναι λαχείο αυτό. Και μεγάλη ευτυχία για έναν καλλιτέχνη να ξεφεύγει μια δουλειά του από το σύντομο κύκλο που κάνουν τα περισσότερα comics: κυκλοφορούν, στην καλύτερη εξαντλούν το τιράζ τους και εξαφανίζονται. Μελλοντικά σχέδια; Επόμενα βήματα; Υπάρχουν τουλάχιστον δύο projects έτοιμα για κυκλοφορία αλλά δεν είναι ακόμα ανακοινώσιμα. Το ένα μάλιστα θα είναι η πρώτη δουλειά μου, μετά από πολλά χρόνια, που θα κυκλοφορήσει πρώτα στην Ελλάδα. Βασίλης Λώλος | "Σημαντική είναι η δουλειά. Η τέχνη κι επικοινωνία" Τι ήταν εκείνο που σε έκανε να αναζητήσεις την τύχη σου ως κομίστας στο εξωτερικό; Δεν είχα άλλη επιλογή. Τι σημαίνει αυτό θα πει κάποιος; Ο Άγγελος Μαστοράκης, ο αρχισυντάκτης του "9", που ήταν ιδιαίτερη προσωπικότητα με αντιπαθούσε όσο δεν φαντάζεσαι. Είχε τους λόγους του. Είχε στήσει ένα μοντέλο που λειτουργούσε στο mainstream κοινό του "9" της Ελευθεροτυπίας και ήταν ευχαριστημένος με αυτό τον flat σταθερό οδηγό. Για πάνω από έναν χρόνο αντιμετώπιζα καθημερινά το "δεν υπάρχει εδώ χώρος για σένα". Για αυτό και νιώθω ότι σχέδια μου κατά τη διαμονή μου στο περιοδικό βγάζουν μία κούραση. Ο θάνατος της έκφρασης! Ευτυχώς το κατάλαβα νωρίς. Έστειλα δείγμα της δουλειάς μου σε ένα site που λεγόταν Manga Academy Publishing. Με τύπωσαν αμέσως σε έναν οδηγό για το πώς να σχεδιάζεις comics. Ήταν αυτό που χρειαζόμουν. Άρχισα να φτιάχνω ένα σοβαρό online-portfolio και μέχρι το 2004 είχα βρει αναγνώριση και δουλειά. Οπότε γιατί έφυγα; Η ερώτηση είναι: γιατί να μείνεις κάπου που δε σε θέλουν; Από το μηδέν έως το δέκα, σε πόσο κακή κατάσταση βρίσκεται το επάγγελμα του κομίστα στην Ελλάδα; Για να με ρωτάς έτσι ως εξωτερικός παρατηρητής σημαίνει ότι ο "Βασιλιάς είναι γυμνός". Αυτήν την στιγμή δεν μπορείς να βιοποριστείς από τα comics στην Ελλάδα. Δεν υπάρχει υποδομή, δεν υπάρχουν πλατφόρμες, όποιος υποστηρίζει το αντίθετο λέει μπούρδες. Είμαι ο πρώτος Έλληνας που έσπασε το φράγμα και πέρασε επιτυχημένα στην αμερικανική αγορά. Έχω βραβευτεί με το Eisner και το Harvey Award (σ.σ: τα πιο σημαντικά βραβεία comics παγκοσμίως). Η Universal Pictures, το 2008, αγόρασε τα δικαιώματα για το The Last Call που έγραψα και σχεδίασα. Αυτά τα αναφέρω γιατί θέλω να τονίσω ότι έχω δει και την θετική και την αρνητική πλευρά του "τέρατος" των comics. Τελικά, τι είναι εκείνο που σε κρατά από το να κάνεις το μεγάλο βήμα της μόνιμης μετανάστευσης; Όλα έχουν τον σωστό τους χώρο και χρόνο. Το 2005 μετακόμισα στη Νέα Υόρκη. Σήμερα είμαι στα Εξάρχεια. Αύριο ποιος ξέρει; Μπορείς να μας περιγράψεις τα συναισθήματα όταν είδες για πρώτη φορά δουλειά σου τυπωμένη στο εξωτερικό; Όταν είδα την πρώτη μου δουλειά τυπωμένη απλά είπα "Καιρός ήταν". Τι χρειάζεται κάποιος για να μπορέσει να εκδώσει τα έργα του στο εξωτερικό; Πλέον είναι εύκολο. Να είναι καλός, πρωτότυπος και να βρεθεί στο σωστό μέρος την κατάλληλη στιγμή. Το "τύπωμα" αυτό καθ’ αυτό δεν σημαίνει τίποτα. Σημαντική είναι η δουλειά. Η τέχνη κι επικοινωνία. Μπορείς να μας απαριθμήσεις τις σημαντικότερες δουλειές σου; Το The Pirates of Coney Island(Image comics 2005) ήταν σημαντικό γιατί ανέπτυξα μία χρωματική παλέτα που είναι ακόμη σύγχρονη, το 80s στυλ που -13 χρόνια μετά- λέγεται new retro wave. Επηρέασε πολύ κόσμο όταν βγήκε, μόνο και μόνο γιατί έβγαζε μάτι στα ράφια των βιβλιοπωλείων δίπλα σε άλλα comics, σε μία εποχή που όλα έμοιαζαν υπερβολικά μουντά για τα γούστα μου. Η σειρά The Last Call, επειδή δεν είναι κάθε μέρα που διαγωνίζονται στο Χόλιγουντ για το ποιος θα αγοράσει τα δικαιώματα ενός έργου σου για να το κάνει ταινία. Μία μέρα διαβάζεις σε ένα casual email που στέλνει η Universal Pictures ότι ο Spielberg ενδιαφέρεται να σκηνοθετήσει το σενάριό σου. Ναι, είμαι περήφανος μόνο και μόνο ότι έγινε αυτό (όπως κι άλλα). Είναι διάφορα που μπορώ να αναφέρω. Όπως η συνεργασία μου με τον Ozzy Ozbourne για το αγγλικό Heavy Metal Magazine. Ή το πρώτο τεύχος του Hats, τα οποίο αυτοεξέδωσα στην Αμερική και το πούλησα στο πρώτο συνέδριο comics που πήγα. Ένας από τους ανθρώπους που το αγόρασε ήταν συντάκτης της Marvel. Έτσι, κάτι που έκανα για τον εαυτό μου μου έδωσε την πρώτη μου δουλειά στην εταιρεία. Τέλος, η σειρά επιστημονικής φαντασίας και παραφυσικού τρόμου με τίτλο Electronomicon βρίσκεται σε συνεχή δημιουργία από το 2006 μέχρι… και σήμερα το απόγευμα. Πώς βλέπεις σήμερα την ελληνική σκηνή των κόμικς; Έχει προοδεύσει σε σχέση με τις αρχές των 00s; Ναι. Και οχι. Ναι, γιατί υπάρχουν παιδιά που γεννήθηκαν το 2000 και σήμερα δημιουργούν κι εκφράζονται εκεί έξω σε μία νέα ιντερνετική/διαστημική εποχή. Όχι, γιατί υπάρχει μία άλλη γενιά που τους λέει ότι δεν αξίζουν αν δεν υποκύψουν, αν δεν γονατίσουν πνευματικά μπροστά τους. Εγώ προτείνω το εξής: να μην υποκύψουν ποτέ, μπροστά σε κανένα δόγμα, μπροστά σε κανένα αυτοδιορισμένο (ψευτο)φύλακα. Έχεις κερδίσει κορυφαία βραβεία, έχεις συνεργαστεί με Marvel και DC Comics. Πιστεύεις ότι η δουλειά σου έχει αναγνωριστεί στην χώρα μας ή ότι αυτά είναι ψιλά γράμματα για τα ελληνικά δεδομένα; Εμένα με ενδιαφέρει να δημιουργώ τέχνη και να την επικοινωνώ με άτομα που κυμαίνονται στο ίδιο μήκος κύματος. Είμαι 37 στα 38, ήμουν 27 όταν είχα πάρει το "Όσκαρ των comics" κι έκλεινα συμφωνία με ένα από τα μεγαλύτερα studio του Χόλυγουντ. Είμαι ΟΚ. Μελλοντικά σχέδια; Επόμενα βήματα; Συνεχίζω να υπηρετώ την τέχνη. Δεν έχει νόημα να πω "τα τάδε θα βγει σε έναν χρόνο, είναι super wow, αγοράστε το!". Κάθε μέρα κάνω κάτι ενδιαφέρον και το ανεβάζω στο Instagram και το Youtube ενώ αν θέλει κάποιος να επικοινωνήσει μαζί μου μπορεί να το κάνει στο steamrobo@gmail.com . Πηγή\nDirk Gently: Ο Μεγάλος Ολιστικός Τόμος- Οι λέξεις και οι εικόνες ενός διασυνδεδεμένου παραλόγου [Γιακουμέλος Νίκος, smassingculture.gr, 23/06/2018]\nDirk Gently: Ο Μεγάλος Ολιστικός Τόμος- Οι λέξεις και οι εικόνες ενός διασυνδεδεμένου παραλόγου «Οι λέξεις είναι τα πάντα» συνήθιζαν να λένε πολλοί στοχαστές. Από την άλλη βέβαια, πολλοί σπουδαίοι λογοτέχνες, μεταξύ των οποίων και ο Adam Douglas θα μπορούσαν να αντιτείνουν πως οι λέξεις μπορεί να μην είναι και τίποτα. Ο Βρετανός λογοτέχνης, τόσο με τα πέντε μέρη της αριστουργηματικής τριλογίας του The Hitchhiker’s Guide to the Galaxy, όσο και το μεγαλύτερο μέρος του υπόλοιπου έργου του, μας δίνει μια σειρά παραλογισμών, οι οποίοι, καλλυμένοι με το χιούμορ προσπερνούν τις άμυνες μας και μας οδηγούν μπροστά σε ένα τρομακτικό συμπέρασμα: τελικά τίποτα δεν είναι αυτό που φαίνεται/ λέγεται. Έτσι, μπορεις κάλλιστα να πετάξεις (αρκεί να στοχεύσεις το έδαφος και… να αστοχήσεις) ή να γυρίσεις τον Γαλαξία με οτοστόπ (αρκεί να έχεις την πετσέτα σου μαζί). Στο Dirk Gently’s Holistic Detective Agency o Douglas πάει ένα βήμα παραπέρα. Η σειρά βιβλίων για τον ολιστικό ντετέκτιβ, η οποία γεννήθηκε μέσα από την δουλειά του συγγραφέα για το αγαπημένο Doctor Who, όχι μόνο τίποτα δεν είναι όπως φαίνεται/ λέγεται, αλλά και αυτά τα ασυναίσθητα στοιχεία που κάνουμε/ λέμε συνδέονται μεταξύ τους. Έτσι μπορείς να ανακρίνεις εξωγήινους μετρώντας τους κόκκους άμμου σε μια παραλία της Αφρικής ή να πιάσεις μούμιες παίζοντας Μπετόβεν. Αυτό το ολιστικό και εν πρώτοις όψεως παράλογο σύμπαν είναι πάρα πολύ δύσκολο να αποδοθεί οπτικά. Η σειρά του Μax Landis (Bright, Mr. Right) στο Netflix το κατάφερε, σε ένα βαθμό, εκμεταλλευόμενη όσο μπορούσε την ούτως η άλλως αξιοπερίεργη περσόνα του Elijah Wood (Lord of The Rings) και το σκερτσόζικο παίξιμο του Samuel Barnett (Jupiter Ascending ,Penny Dreadful) σε συνδυασμό με ένα πολύ έξυπνο σενάριο. Σε κόμικ όμως; Την απάντηση έδωσε, πριν από την τηλεοπτική σειρά, τα κόμικ τη IDW (Dirk Gently Holistic Agency), σε σχέδιο του Ηλία Κυριαζή. Δύο από τις συνολικά 3 πολύ δυνατές ιστορίες, το «Ένα Κουτάλι Πολύ Κοντό» και το » Η Διασυνδεσιμότητα των Βασιλείων» από την εν λόγω σειρά κυκλοφόρησαν και στα ελληνικά, από τις εκδόσεις Star Comics, στον Μεγάλο Ολιστικό Τόμο. Πως λοιπόν ανταποκρίνεται η 9η Τέχνη στο κυρίαρχο παράλογο του Douglasq Η απάντηση που δίνουν οι συγγραφείς των ιστοριών (ο Αrvid Ethan David και ο Chrys Ryall αντίστοιχα) ήταν ένα ταχύρυθμό, σχεδόν εκστασιασμένο σενάρiο που κάλπαζει μακριά από κάθε απόπειρα λογικής συνέδεσης των πραγμάτων, δηλαδή περιορισμού της ολικής τους διασυνδεσιμότητας σε μία μόνο εξήγηση, και μάλιστα με την μορφή αίτιο-αποτέλεσμα. Ο Dirk Gently του κόμικ είναι ένας πολύ πιο σοβαρός, ώριμος μελετητής που κινείται σε έναν εξίσου ενήλικο κόσμο που δεν αποστρέφει το βλέμμα του από τη σεξουαλικότητα και τον θάνατο, αλλά αντίθετα γελάει με αυτά, όχι επειδή αγνοεί, αλλά επειδή αντιλαμβάνεται πλήρως την σοβαρότητα τους. Μέσα στον παραλογισμό των ιστοριών, τα αδιανότητα και τα ανεξήγητα, η λογική καταρρέει και το τυχαίο γίνεται η νόρμα. Μάλιστα αυτό το τυχαίο πλέον απαγγιστρώνεται από την γλώσσα/ αντίληψη και είναι καθαρότερο. Όχι μόνο δεν χάνει σε αξία, αλλά κερδίζει τελικά σε έκφραση. Μέσα από αυτές ιστορίες, με εκτεταμένα flash backs, κατανοούμε και το παρελθόν του Dirk Gently σαν χαρακτήρα, τις συνθήκες που τον διαμόρφωσαν και τον μεταμόρφωσαν σε Dirk Gently από Svlad Cjelli, όπως ήταν και το αρχικό του όνομα. Κύριο στοχείο είναι εδώ η σταθερή του άρνηση να δεχθεί την εύκολη διέξοδο του μέντιουμ. Γιατί κάτι τέτοιο θα ήταν ίσως κατανοητό, μια εξαίρεση εμπεριστατωμένη σε έναν λογικό συμπαγή.κανόνα Ωστόσο η αλήθεια είναι πολύ πιο τρομακτική: δεν υπάρχουν μέντιουμ γιατί πολύ απλά τίποτα δεν υπάρχει. Και αν δεν υπάρχει τίποτα, μπορούν να υπάρξουν τα πάντα. Όλα συνδεδεμένα. Και αυτό είναι μια δυστυχία σαν επίγνωση. Όμως, «τίποτα αστειότερο από την δυστυχία» που έλεγε και κάποιος άλλος παράλογος, ο Samuel Beckett. Αυτές οι εικόνες, σχέδιο του Ηλία Κυριαζή, εκφράζουν το πνεύμα των κόμικ και συνδιαλέγονται μαζί του. Οι στιβαρές γραμμές των σωμάτων, έντονα σεξουαλικοποιημένων, αντιπαραβάλλοται με τις ρευστές γραμμές του περιβάλλοντος και των τοπίων. Οι σκιάσεις υπάρχουν στα σκηνικά, αλλά περισσότερο στα πρόσωπα. Το θέμα της ταχύτητας της πλοκής λύνεται είτε με την πολλαπλότητα των καρέ είτε με την ταυτοχρονία και το σχήμα τους. Έτσι έχουμε panels σε σχήμα βέλους, νότας και κάθε πιθανή και απίθανη μορφή, σαν το ίδιο το σχέδιο και ο διάλογος να ρέουν ακατάπαυστα και αλληλοσυνδεμένα. Τελικά, ο ολιστικός τόμος μας δίνει μια πολύ καλή γεύση του τι εστί παράλογο. Eίναι μια δουλειά που ανοίγει την όρεξη για ταξίδια με πετσέτες στου ώμους, σε κόσμους όπου όλα συνδέονται. Ακόμα και αν αυτό δεν φαίνεται. Πηγή\nΟ Ντερκ Τζέντλι και οι αλλόκοτες μέθοδοί του [Κουκουλάς Γιάννης, efsyn.gr, 23/06/2018]\nΟ Ντερκ Τζέντλι και οι αλλόκοτες μέθοδοί του Συντάκτης: Γιάννης Κουκουλάς Η «συνέχεια» ενός λογοτεχνικού έργου σε άλλο μέσο και από άλλους δημιουργούς δεν είναι εύκολη υπόθεση. Ιδιαίτερα αν το πρώτο βασίζεται στο λεπτό και το ειρωνικό χιούμορ. Τέτοιο ήταν το έργο του Douglas Adams. Αλλά η συνέχειά του σε κόμικς από τους Arvind Ethan David και Ηλία Κυριαζή τα καταφέρνει περίφημα Με τη σειρά βιβλίων που έμειναν γνωστά ως «Γυρίστε το Γαλαξία με Ωτοστόπ», τη μοναδική παγκοσμίως τριλογία που αποτελείται από πέντε βιβλία, ο Douglas Adams (1952-2001) έγινε ένας θρύλος της χιουμοριστικής λογοτεχνίας του φανταστικού. Οταν την ολοκλήρωσε όμως δεν αρκέστηκε σε αυτήν εξαργυρώνοντας την επιτυχία. Συνέχισε να γράφει. Και με το ίδιο απαράμιλλο χιούμορ αλλά σε εντελώς διαφορετικά συμφραζόμενα δημιούργησε ένα νέο, αστυνομικό αυτή τη φορά, σύμπαν με πρωταγωνιστή έναν παράξενο και ιδιόρρυθμο ντετέκτιβ σε δύο μέρη, τα «Ο Ντερκ Τζέντλι ακολουθεί τη γάτα» (1987) και «ΑΡΡΓΚ: Αδιάφοροι Ρυθμοί για Γρήγορα Κέρδη» (1988). Ο «Ντερκ Τζέντλι» μπορεί να μη γνώρισε την επιτυχία του «Γαλαξία», αλλά κινείται στα ίδια επίπεδα ως προς το ανατρεπτικό χιούμορ και το πολυδαίδαλο σενάριο, έξω από τις καθιερωμένες συμβάσεις. Τον αλλόκοτο αυτό χαρακτήρα ως προς τις ανορθόδοξες μεθόδους που εφαρμόζει κατά την ολιστική προσέγγιση της λύσης κάθε μυστηρίου που επιχειρεί να εξιχνιάσει, ανέλαβε ο Arvind Ethan David και με τη συνεργασία του Ηλία Κυριάζη στα σχέδια, έδωσαν μια εξαιρετική σειρά κόμικς που συνεχίζει την ιστορία από εκεί που είχε σταματήσει ο Douglas Adams. Μια σειρά που συνέπεσε μάλιστα και με την τηλεοπτική προσαρμογή του έργου με πρωταγωνιστές τους Σάμουελ Μπάρνετ και Ελάιζα Γουντ. Το σύνολο των περιπετειών του Ντερκ Τζέντλι σε κόμικς κυκλοφορεί τώρα και στα ελληνικά σε μια συνολική έκδοση υπό τον τίτλο «Dirk Gently – Ολιστικό Πρακτορείο Ντετέκτιβ» (εκδόσεις Star Comics), εμπλουτισμένη με πρόσθετο υλικό, όπως όλα τα εξώφυλλα της σειράς στην αμερικανική έκδοση, φωτογραφίες από τα γυρίσματα της τηλεοπτικής σειράς κ.λπ. Αναμφίβολα αυτό που ξεχωρίζει στη σειρά κόμικς είναι η επιτυχής προσπάθεια των δημιουργών της να «αναμετρηθούν» με έναν ογκόλιθο της χιουμοριστικής λογοτεχνίας και να διατηρήσουν στο ίδιο επίπεδο το χιούμορ του, με σεβασμό στο ύφος του και το πνεύμα του. Σε αυτό συμβάλλουν καθοριστικά τα σχέδια του Κυριαζή, όπως πάντα άψογα και απολύτως επαγγελματικά, με τόλμη ως προς τις πολυπρόσωπες συνθέσεις και με αρκετούς επιτυχημένους πειραματισμούς στο στήσιμο των σελίδων, τα ανισομεγέθη καρέ κ.ά. Η θαρραλέα αυτή εκδοτική κίνηση στην ελληνική αγορά, με έναν έγχρωμο, πλούσιο τόμο 250 σελίδων, αν αποδειχθεί και εμπορικά επιτυχημένη, ίσως προτρέψει και άλλους εκδότες στην κυκλοφορία πολυσέλιδων κόμικς «μεγάλου μήκους» και μεγαλύτερων αφηγήσεων. Πηγή\nMανιφέστο… κάθε γενιάς που ψάχνεται! [Μινωτάκης Αλέξανδρος, smassingculture.gr, 04/04/2018]\nMανιφέστο… κάθε γενιάς που ψάχνεται! Κάποιες φορές ξαναπιάνεις ένα βιβλίο, ένα κόμικ ή μία ταινία που σου άρεσε πολύ και αναρωτιέσαι «μα τι του έβρισκα». Άλλες πάλι, πιο σπάνια δυστυχώς, επιστρέφεις για να ανακαλύψεις νέα στοιχεία, να ξαναδιαβάσεις και να ξαναδείς από μία οπτική που σου έλειπε την πρώτη φορά και πλέον σου επιτρέπει να το εκτιμήσεις διαφορετικά. Διαβάζοντας την επετειακή έκδοση του Μανιφέστο, του κόμικ του Ηλία Κυριαζή, βρίσκομαι στη δεύτερη περίπτωση, όπως πιστεύω ότι θα βρεθούν και πολλοί ακόμα που, έφηβοι τότε, διαβάζαμε το Μανιφέστο και πειθόμασταν ότι κόμικ δεν είναι μόνο τα «μίκι μάου» και ότι θα τα διαβάζουμε για μία ζωή. Δέκα χρόνια μετά την ολοκλήρωση της έκδοσης του στο περιοδικό «9» της Ελευθεροτυπίας (εκδιδόταν από το 2003 μέχρι το 2008), οι εκδόσεις Anubis μας επαναφέρουν στο πολυαγαπημένο κόμικ του Κυριαζή. Στην έκδοση που μόλις κυκλοφόρησε θα βρείτε όλα τα επεισόδια της σειράς –που είχαν συγκεντρωθεί στα τεύχη Manifesto και Manifesto:Δύο– μαζί με αδημοσίευτο υλικό αλλά και έναν εξαιρετικό πρόλογο του Θοδωρή Δημητρόπουλου. Πρωταγωνιστής στο Μανιφέστο είναι ο Βίκτωρας που είναι στα «τελειώματα» ενός ΤΕΙ γραφιστικής, είχε όνειρο από μικρός να σχεδιάσει κόμικ και κατά βάση είναι αβέβαιος για το μέλλον του, καθώς βγαίνει από μία φάση της ζωής του και μπαίνει σε μία νέα, όπου υπάρχει η τρομακτική απαίτηση «να ωριμάσει». Με τα λόγια του ίδιο: «Σήμερα κλείνω το 24ο έτος της ηλικίας μου και ακόμα δεν έχω γίνει ούτε πλούσιος ούτε διάσημος, δεν έχω νιώσει έναν έρωτα όπως τον περιγράφουν οι ταινίες και τα τραγούδια, δεν αφήνω πίσω μου μία ξέφρενη εφηβεία με τρελές καταστάσεις και ατελείωτο σεξ, ναρκωτικά και πράγματα τα οποία θα συμβουλεύω τα παιδιά μου να αποφεύγουν . Δεν έχω κάνει βήμα για την ολοκλήρωση των ονείρων μου. Και είμαι μόνο 6 χρόνια πριν τα 30» Ο Βίκτωρας ακολουθεί την παρέα του, καθώς βγαίνουν από τα φοιτητικά χρόνια και μπαίνει σε μία φάση όπου ψάχνεται. Γνωρίζει νέους ανθρώπους και μπαίνει σε σχέσεις που δεν μπορούσε ούτε να φανταστεί, αλλάζει μουσικά γούστα και προσπαθεί να μπει στη goth σκηνή, την ώρα που κρατάει τους Abba στο discman, ξεκινάει μια δουλειά, την ίδια ώρα που πασχίζει να δημοσιεύσει το πρώτο του κόμικ. Είναι νάρκισσος αλλά και χαρισματικός, πολύ φιλόδοξος αλλά και λίγο τεμπέλης και απείθαρχος, απογοητεύεται εύκολα, κλείνεται στον εαυτό του και, την ίδια στιγμή, είναι έτοιμος να ριχθεί στην επόμενη σχέση. Ανησυχεί για τα όνειρα του αλλά δεν μπορεί να οργανώσει το χρόνο του ώστε να τα κυνηγήσει μέχρι τέλους. Καταλαβαίνει ότι μεγάλωσε πια αλλά όχι τόσο ώστε να νιώθει άνετα στο οικογενειακό τραπέζι. Συγκεντρώνει όλες τις ανασφάλειες και τα «μπρος-πίσω» μίας δύσκολης φάσης στη ζωή ενός ανθρώπου. Στο πλευρό του, ο Άλκης, η ξαδέρφη του, Τιτίκα, που εκφράζει την πίεση να «φτιάξει λίγο τη ζωή του» και ο Λόγκαν, φανατικά alternative (ό,τι και αν σημαίνει αυτό), με διαρκές άγχος να μην ξεπουληθεί — το όνομα του ,προφανώς, βγαίνει από τον Wolverine. Στο Μανιφέστο ισορροπούν άριστα μία σειρά από θεματικές χωρίς καμία να απομονώνεται και να ξεχωρίζει. Οι ερωτικές σχέσεις και τα αδιέξοδα τους, οι φιλικές σχέσεις που εξαντλούν τη δυναμική τους και γίνονται όλο και πιο τυπικές δένονται απόλυτα με τα πρώτα βήματα στη δουλειά, τις απογοητεύσεις που κρατάνε πολύ και τις επιτυχίες που λάμπουν για λίγο. Και την ίδια στιγμή, οι φίλοι που σε στηρίζουν όταν δεν το περιμένεις, οι νέοι έρωτες και οι δρόμοι για πιο δημιουργική έκφραση. Όλα αυτά, στα πλαίσια μίας παρέας που εντάσσεται στη nerd κουλτούρα που, από ακραία μειοψηφική, στις αρχές του 2000 άρχισε να παίρνει τα πάνω της και στην Ελλάδα. Ο Λόγκαν θέτει τα δύσκολα διλήμματα στην παρέα, οδηγώντας στην απόγνωση την κοπέλα του Βίκτωρα, : «ποιος σχεδιαστής θα λέγατε ότι κάνει καλύτερα τους καβάλους». Ο Κυριαζής δεν χαρίζεται ούτε εδώ. Το μανιφέστο μας πηγαίνει σε επιτραπέζια rpg με καλτ φιγούρες, σχεδιαστές κόμικ που αρχίζουν να καβαλάνε το καλάμι μόλις δημοσιεύσουν δύο ιστορίες, φεστιβάλ που μαζικοποιούνται και σκληροπηρυνικοί φαν που βγάζουν ελιτισμό απέναντι στους νεοφώτιστους. Μας ακουμπάει και εδώ η απορία του Βίκτωρα «είναι δυνατόν να έχω τα ίδια ενδιαφέρονται με αυτούς;». Πλάι σε αυτό, δεν λείπει ο ενθουσιασμός, η βαθιά αγάπη για τα κόμικ και οι γνήσιες κοινότητες που χτίζονται γύρω από αυτό. Ειδικότερα, όσον αφορά τον δημιουργό κόμικ ως καλλιτέχνη, αποτυπώνεται με χιουμοριστικό αλλά και ειλικρινή τρόπο το δίλημμα ανάμεσα σε προσπάθεια για mainstream έργα που θα αποφέρουν χρήματα και αναγνώριση αλλά και υπόκεινται στον αυστηρό έλεγχο των εκδοτών και, από την άλλη, η επιμονή στις αυτοεκδόσεις, την ανεξάρτητη δημιουργία με τους κινδύνους και τους περιορισμούς που τη συνοδεύουν. Ο Βίκτωρας περνάει διαρκώς από το ένα στο άλλο, δίνει μάχη να κρατήσει τις ισορροπίες, βρίζει τον Λόγκαν για τον δογματισμό του αλλά, πάνω από όλα, πίνει και εύχεται «να μη γίνουμε ποτέ σαν αυτούς», που ξεπουλήθηκαν και χρησιμοποιούν την τέχνη τους για να πουλήσουν μούρη. Σε όλο το Μανιφέστο, ο Κυριαζής ξεδιπλώνει όλο το ταλέντο του και τις ικανότητες του, ενώ βρισκόταν στα πρώτα βήματα της καριέρας του. Στα πρώτα επεισόδια κάνει κλασικά χιουμοριστικά στριπάκια ενώ στη συνέχεια περνάει σε μεγαλύτερου μήκους ιστορίες. Περνάει από την κωμωδία καταστάσεων (να ένα sitcom που θα βλέπαμε ξανά με ενθουσιασμό!) σε buddy movie και, στο 2ο μέρος, φτάνει σε ένα πιο γλυκόπικρο στήσιμο. Η αφήγηση εξελίσσεται και παίρνει πολλές μορφές: χιουμοριστικά στριπ, «origin story», ιστορίες που μπλέκεται η αρχή με το τέλος και, πάρα πολύ συχνά, ένα πανέξυπνο κόμικ μέσα στο κόμικ. Μέσα σε όλα αυτά, ο Κυριαζής μοιράζει γενναιόδωρα easter eggs, μικρές αναφορές σε έργα της ποπ κουλτούρας, κόμικ της Marvel, blockbuster ταινίες αλλά και ελληνικά σήριαλ, μπαρ της Αθήνας ακόμα και άλλα δικά του κόμικ. Όλα αυτά κρύβονται στο περιθώριο των καρέ, στις μπλούζες των πρωταγωνιστών, στις ταινίες που βλέπουν. Με οδηγό το παράρτημα του Κυριαζή στο τέλος του κόμικ, μπορούμε να δούμε πόσα πιάσαμε αλλά και να μάθουμε πράγματα για τους περιορισμούς που έβαζε το «9» και δεν μπορούσαμε τότε να φανταστούμε, όπως για παράδειγμα ότι τον πίεζαν να περιορίσει αναφορές στην ομοφυλοφιλία. Όλα τα παραπάνω, κάνουν το Μανιφέστο να προσφέρεται για πολλές αναγνώσεις με διαφορετικές εστιάσεις, στους χαρακτήρες, τις λεπτομέρειες των καρέ και το σχέδιο. Για όλα αυτά και πολλά ακόμα που δεν μπορούν να συγκεντρωθούν σε ένα κείμενο, το Μανιφέστο ήταν και παραμένει το καλύτερο ελληνικό κόμικ. Εμπνέεται, φυσικά, από μία άλλη περίοδο που απέχει πλέον πάνω από 10 χρόνια αλλά η κοινωνική πραγματικότητα της Ελλάδας άλλαξε τόσο που φαίνεται να απέχει δεκαετίες. Τα πράγματα σήμερα για τους άνω των 25 είναι πολύ πιο άγρια και μπροστά στη σημερινή πραγματικότητα της ανεργίας και της ταλάντευσης ανάμεσα στη φυγή στο εξωτερικό και την παραμονή σε μία κατάσταση που στερείται προοπτικής, ο Βίκτωρας και οι ανησυχίες του ίσως φαντάζουν «λίγες». Αλλά δεν είναι. Το έργο του Κυριαζή συνεχίζει να είναι το μανιφέστο του ελιτιστή νέρντουλα, του εναλλακτικού που θέλει να γίνει mainstream και νιώθει ενοχές για αυτό, του νάρκισσου που συνειδητοποιεί το ελάττωμα του, του χαρισματικού τεμπέλη, του ερωτευμένου που καταπιέζει τη σύντροφο του με τις ανασφάλειες του . Πολύ περισσότερο από αυτά, είναι το μανιφέστο του αιώνιου έφηβου, του χαμένου φοιτητή που τελειώνει τη σχολή του και αρνείται να γίνει «κανονικός» ενήλικος, είναι το μανιφέστο του 25χρονου που πλησιάζει περισσότερο τα 30 και νιώθει μεσήλικας. Είναι το βασικό ντοκουμέντο μιας γενιάς που της έταξαν ένα καλύτερο αύριο και το είδε να διαψεύδεται αλλά ψάχνει δρόμους για να αντέξει. Το κόμικ του Κυριαζή «ανήκει» στο 2018 , όπως άνηκε στο 2008 και κάποια από τα σκίτσα και τους διαλόγους του, αντηχούν σήμερα ακόμα πιο δυνατά. Στην εποχή που η αβεβαιότητα γενικεύεται και δεν περιορίζεται στους 20 και κάτι, παραμένει το δικό μας Μανιφέστο… Πηγή\nΚυκλοφόρησε πρόσφατα από την Anubis η επανέκδοση του Manifesto, με μαλακό εξώφυλλο αυτή τη φορά. Απ' ότι καταλαβαίνω πέρα απ' αυτό δεν υπάρχει άλλη διαφορά με την εξαντλημένη σκληρόδετη έκδοση που είχε βγάλει ο ίδιος ο Κυριαζής προ τριετίας μέσω crowdfunding. Ή μάλλον λάθος, υπάρχει και μια (μεγάλη) διαφορά στην τιμολόγηση αφού το συγκεκριμένο βιβλίο έχει λιανική τιμή 16,50 €, ενώ μπορεί να βρεθεί στην Πρωτοπορία με 40% έκπτωση στα 9,90 €. Αναλυτικό αφιέρωμα στον συγγραφέα και τη δουλειά του μπορείτε να διαβάσετε εδώ...\nΤιμή: 25 € Δώδεκα χρόνια περάσαν από όταν το Manifesto έκανε την εμφάνιση του στις σελίδες του 9 γραμμένο και σχεδιασμένο από τον Ηλία Κυριαζή. Αργότερα εκδόθηκε σε δυο τόμους και πλέον, μετά από την επιτυχημένη καμπάνια του indiegogo, κυκλοφορεί η σκληρόδετη έκδοση που περιλαμβάνει εκτός απο το υλικό των δυο πρώτων τόμων αρκετά extras, όπως appendix όπου εξηγούνται διάφορες αναφορές που υπάρχουν στο κομικ, τρεις νέες μικρές ιστορίες με πρωταγωνιστή φυσικά τον Βίκτωρα και όπως είθισται σε τέτοιες εκδόσεις εξτρα προσχέδια χαρακτήρων και ιδέες που δεν χρησιμοποιήθηκαν. Αξίζει να σημειωθεί ότι το σχέδιο σε μια από τις επιπλέον ιστορίες είναι του Γιώργου Γούση. Αν και φαντάζομαι οτι οι περισσοτεροι γνωρίζετε περι τίνος πρόκειται, πρωταγωνιστής στο Μανιφέστο είναι ο Βίκτωρας. Ο Βίκτωρας κάνει κόμικς, τον στριμώχνουν στην δουλειά, κάνει πλάκα με τους φίλους του, πότε τραβιέται και πότε όχι με την Δάφνη και ο μεγάλος έρωτας του είναι η Εύα. Πρόκεται για ένα από τα πρώτα κόμικς από έλληνα δημιουργό που δίαβασα και πάντα όταν το ξαναδιαβάζω το ευχαριστιέμαι. Προσωπικά μου άρεσε η καινούρια έκδοση καθώς είναι πολυ προσεγμένη αν και σε μέγεθος είναι κοντύτερο από τα αλμπουμ του 9. Ασφαλώς το προτείνω σε όσους δεν το έχουν διαβάσει ακόμα. Δεν είναι τυχαίο ότι έχει αρέσει ακόμα και σε άτομα που δεν πολυασχολούνται με τα κόμικς. Για να διαβάσετε ακόμα περισσότερες απόψεις για το Manifesto περάστε μια βόλτα απο το τοπικ για την πρώτη έκδοση ΕΔΩ.\nΠώς είναι να σχεδιάζεις τους ‘Ghostbusters’; [Δημητρόπουλος Θοδωρής, oneman.gr, 28/07/2016]\nΡωτήσαμε τον Ηλία Κυριαζή για την εμπειρία του να δουλεύεις στην επίσημη κόμικ μεταφορά των ‘Ghοstbusters’ στην Αμερική. Υπάρχουν οι άνθρωποι που έχουν ένα δέσιμο με το ‘Ghostbusters’ κι υπάρχουν κι εκείνοι που actually τους έχουν σχεδιάσει. Το 2009 εκδόθηκε από την IDW μια μίνι σειρά με μια πρωτότυπη περιπέτεια των Ghostbusters με τίτλο ‘Displaced Aggression’ σε σενάριο του Scott Lobdell (από τους γνωστούς X-Men σεναριογράφους στη διάρκεια των ‘90s) και σχεδιασμένο από τον Ηλία Κυριαζή, για τον οποίο έχουμε ξαναμιλήσει με αφορμή το έξοχο ‘Elysium Online’ του. Μπορείς να διαβάσεις περισσότερα για το ‘Ghostbusters: Displaced Aggression’ και να το αγοράσεις από εδώ. Με αφορμή την κυκλοφορία του νέου ‘Ghostbusters’, κάναμε στον Ηλία μερικές ερωτήσεις για το πώς ήταν να σχεδιάζει τους κλασικούς. Με δυο λόγια, τι ήταν το ‘Ghostbusters: Displaced Aggression’ και τι θυμάσαι πιο πολύ από αυτό; Το ‘Ghostbusters: Displaced Aggression’ ήταν μια από τις πρώτες μου δουλειές στην Αμερική. Μια περιπέτεια των Ghostbusters, σκορπισμένων στο χρόνο μετά από μια καταστροφική επίθεση του πατέρα του Gozer, σε σενάριο Scott Lobdell και σχέδιο δικό μου. Κυκλοφόρησε από την IDW και περιλάμβανε και μια ιστορία σε σενάριο δικό μου και σχέδιο Michael Dialynas που η Janine στη Γαλλία του 1700 φτιάχνει τη δική της ομάδα κυνηγών φαντασμάτων. Μέλος της ο -canon πια- τσολιάς Ghostbuster. Πώς εξασφάλισες το gig; Είχαμε ήδη ολοκληρώσει μια συνεργασία με το Scott Lobdell (το ‘Galaxy Quest: Global Warning’) για την IDW και ψάχναμε τι θα κάναμε μετά. Όταν ήρθε λοιπόν η πρόταση για τους ‘Ghostbusters’ αρπάξαμε την ευκαιρία. Ήσουν πάντα φαν των Ghostbusters; Ήμουν πολύ σαν παιδάκι και τους ξαναθυμήθηκα όταν έκανα το κόμικ. Άλλα μόνο των ταινιών, δε θυμάμαι να βλέπω το κινούμενο σχέδιο. Μόνο αυτό το μαϊμού, με τη μαϊμού. Δεν προβαλλόταν τότε Ελλάδα; Δε θυμάμαι. Ποια είναι η διαδικασία σε ένα τέτοιο licensed κόμικ; Σχεδιάζεις όπως θες; Γενικά έχω ακούσει, αλλά και έχω αντιμετωπίσει, πολύ πιο αυστηρές φάσεις σε licensed κόμικς από ότι αντιμετώπισα στους ‘Ghostbusters’. Από τη στιγμή που εγκριθήκαν τα design των χαρακτήρων, επειδή δεν είχαμε το δικαίωμα να μοιάζουν με τους ηθοποιούς της ταινία, δε νομίζω ότι είχα ούτε μια παρέμβαση ή αλλαγή. Μάλιστα τις περισσότερες φορές όταν συμβαίνουν αλλαγές αυτές προέρχονται από τους συγγραφείς και μετά από τους κατόχους του license. Πολύ σπάνια από τους editors που είναι αυτοί που σε διάλεξαν για τη δουλειά άρα εμπιστεύονται τι θα τους κάνεις. Ποιος ήταν ο αγαπημένος σου χαρακτήρας στην ταινία και ποιος να σχεδιάζεις; Ε καλά, όλων ο αγαπημένος ήταν ο Venkman αλλά σχεδιαστικά αμέσως μετά την Rachel, τη νέα Ghostbuster που δημιουργήσαμε για το κόμικ, είχα ένα soft spot για τον Egon που είχε το πιο καρτουνίστικο παρουσιαστικό. Ποια ήταν η πιο χορταστική σκηνή του κόμικ για σένα; Απόλαυσα ιδιαίτερα το φινάλε με την επική μάχη των Ghostbusters ενάντια των στρατιών του Gozer σ’ ένα post-apocalyptic Central Park. Δώσε μου μπλοκμπαστεριές ορδές τεράτων να ζωγραφίζω και πάρε μου την ψυχή. Πώς σου φάνηκε το ριμέικ του Paul Feig; Μ’ άρεσε! Στα πλαίσια του ότι ΟΚ, κάπως το κουράζουμε με τα reboots και τα remakes γενικά, πέρασα μια χαρά και θέλω να δω κι άλλη ταινία με αυτούς τους χαρακτήρες. Κι άμα κάνουν γκελ με τα σημερινά πιτσιρίκια όπως οι ορίτζιναλ έκαναν με εμάς, θα είναι σούπερ. Ίσως να μην είναι απαραίτητο να είναι για εμάς μόνο, η κάθε ταινία που βγαίνει, ε; Από τις νέες Ghostbusters ποια θα ήταν η πιο fun να σχεδιάσεις; Έχω ήδη crush με τη Holtzmann οπότε… Για ποιο μελλοντικό πρότζεκτ σου πρέπει να γνωρίζουμε; Το βραβευμένο graphic novel μου, ‘Elysium Online’, κυκλοφόρησε πρόσφατα στα Ελληνικά. Και τον τελευταίο χρόνο δουλεύω στο κόμικ ‘Dirk Gently ’s Holistic Detective Agency’ βασισμένο στον ήρωα του Douglas Adams. Πριν από λίγες μέρες παίχτηκε το τρέιλερ της τηλεοπτικής σειράς που θα το συνοδεύει. Σειρά και νέος κύκλος του κόμικ θα σκάσουν μαζί τον Οκτώβριο και είμαι μες στον ενθουσιασμό! * Δες περισσότερα για τον Ηλία Κυριαζή στο σάιτ του καλλιτέχνη. Και το σχετικό link...\nDirk Gently ’s Holistic Detective Agency\nGeoTrou posted a topic in ΞΕΝΟΓΛΩΣΣΑ ΕΛΛΗΝΩΝ ΔΗΜΙΟΥΡΓΩΝ\nΤο Secret Identities είναι υπερηρωική σειρά της Image. Ολοκληρώθηκε σε επτά τεύχη, μεταξύ Φεβρουαρίου και Σεπτεμβρίου 2015, ενώ τον Οκτώβριο κυκλοφόρησε και συγκεντρωτικό tpb. Η δημιουργική ομάδα απαρτίζεται από τους Brian Joines, Jay Faerber (σενάριο), Ηλία Κυριαζή (σχέδιο, εξώφυλλα), Charlie Kirchoff και Ron Riley (χρωματισμός). Η Front Line είναι μια ομάδα υπερηρώων, με έδρα το Τορόντο. Στην τελευταία μάχη τους ενάντια στις ορδές δαιμόνων ενός υπερκακού, δέχονται σωτήρια βοήθεια από τον Crosswind. Έτσι, λαμβάνοντας υπόψη και τις προηγούμενες φορές που έσπευσε να πολεμήσει μαζί τους, του προτείνουν να μπει κι αυτός στην ομάδα. Μόνο που αγνοούν ότι στάλθηκε για να μάθει τα μυστικά τους και να καταστρέψει την Front Line εκ των έσω. Θα ξεκινήσω ευλογώντας τα γένια μας. Το σχέδιο του Κυριαζή, τόσο στο εσωτερικό, όσο και στα εξώφυλλα, είναι θαυμάσιο. Imho, είναι το καλύτερο που έχουμε δει από αυτόν μέχρι σήμερα. Βέβαια, αναδεικνύεται ακόμη περισσότερο από το πανέμορφο coloring των Kirchoff (τ. 1) και Riley (τ. 2-7). Το σεναριακό κομμάτι είναι επίσης υψηλότατου επιπέδου. Οι διάλογοι είναι καλογραμμένοι και η ροή πολύ στρωτή, γεμάτη ανατροπές. Και τι χαρακτήρες! Μπορεί να μην αναλύονται όλοι εξίσου, αλλά προσθέτουν πολλούς πόντους στο τελικό αποτέλεσμα. Θεωρώ μάλιστα ιδιαίτερα επιτυχημένο το ότι γνωρίζουμε εξαρχής τις κακές προθέσεις του Crosswind. Κοντολογίς, ένα πολύ καλό κόμικ, ιδανικό ανάγνωσμα για εκείνους που ψάχνουν «εναλλακτικά» superhero comics και όχι μόνο.\nΗ μυστική ταυτότητα των σούπερ ηρώων... ΣΠΥΡΟΣ ΓΙΑΝΝΑΚΟΠΟΥΛΟΣ SECRET IDENTITIES σενάριο: Brian Joines και Jay Faerber σχέδιο: Ηλίας Κυριαζής εκδ. Image Comics,, σελ. 160 Σύμφωνα με την κόμικ μυθολογία, οι σούπερ ήρωες οφείλουν να διατηρούν την ταυτότητά τους μυστική. Πίσω από τις μάσκες, τις κάπες και τις φανταχτερές στολές κρύβονται άνθρωποι, οι οποίοι, όταν δεν κυνηγούν σούπερ εγκληματίες, προσπαθούν να έχουν μια φυσιολογική ζωή. Προσπαθούν να προστατεύσουν τις οικογένειές τους, τους ανθρώπους με τους οποίους συναναστρέφονται και έχουν αισθήματα. Ο Σπάιντερμαν τη θεία Μέι και την Γκουέν Στέισι, ο Σούπερμαν τη Λόις Λέιν, και πάει λέγοντας. Αλλιώς θα γίνουν ευάλωτοι, τρωτοί απέναντι στους κινδύνους που καλούνται να αντιμετωπίσουν. Μια αποκάλυψη της προσωπικής τους ζωής θα ήταν καταστροφική για τη σούπερ ηρωική τους καριέρα. Αυτή την ανάγκη να διατηρήσουν οι σούπερ ήρωες τις ταυτότητές τους κρυφές σχολιάζει το «Secret Identities», κόμικ της Image που κυκλοφόρησε σε επτά τεύχη και συλλέχθηκε σε TPB. Την ιστορία υπογράφουν οι Brian Joines και Jay Faerber και το σχέδιο ο Ηλίας Κυριαζής, ο Ελληνας δημιουργός κόμικς, ο οποίος έχει εξελιχθεί εκπληκτικά. Ο Ηλίας Κυριαζής είναι ένας από τους κομίστες που παρουσιάστηκαν στο ελληνικό κοινό μέσω του περιοδικού «9» της «Ελευθεροτυπίας». Μία από τις πρώτες δουλειές του εκεί ήταν το ημιαυτοβιογραφικό «Manifesto», όπου εξιστορούνται οι μικρές καθημερινές περιπέτειες μιας παρέας νέων στην Αθήνα. Οι αναγνώστες ταυτίζονταν, όσοι ασχολούνταν με την ελληνική κόμικ σκηνή αναγνώριζαν καταστάσεις και γελούσαν με τον λεπτό σαρκασμό και την ειρωνεία. Το «Manifesto» έγινε κλασικό κι αγαπημένο (και πρόσφατα επανεκδόθηκε από τον ίδιο τον Κυριαζή σε μια προσεγμένη έκδοση που συλλέγει και τις δύο περιόδους του κόμικ). Δουλεύοντας πολύ και βελτιώνοντας διαρκώς το σχέδιό του, ο Κυριαζής πέρασε τον Ατλαντικό και βρέθηκε να κάνει δουλειές για εταιρείες κολοσσούς, όπως για τις DC/Zuda, IDW, Dark Horse. Και τελευταία για την Image – το «Secret Identities». Στο «Secret Identities» παρακολουθούμε μια ομάδα σούπερ ηρώων, τη «Front Line», η οποία, ως κάποια άλλη «Justice League of America», μάχεται για το δίκαιο και την ειρήνη. Τα μέλη της διάφορα, ισχυρά και με έντονες προσωπικότητες. Κάθε μέλος εκτός από υπερδυνάμεις κουβαλάει και τη δική του ιστορία που μας γίνεται σταδιακά γνωστή. Η Luminary, που της χάρισαν τις δυνάμεις της εξωγήινοι, συμβαίνει να είναι κόρη του προέδρου των Ηνωμένων Πολιτειών Αμερικής. Ο Vesuvius είναι ένας αρχαίος πολεμιστής, δημιουργημένος από λάβα, που αναγεννήθηκε ύστερα από μια φυσική καταστροφή. Η αλλόκοσμη Gaijin, που χειρίζεται τέλεια τις γιαπωνέζικες κατάνες, έχει πάρε-δώσε με τη μαφία. Ο μασκοφόρος Recluse αντλεί τις δυνάμεις του από σκοτεινή μαγεία. Την ομάδα συμπληρώνουν κι άλλοι, και σε αυτούς έρχεται να προστεθεί ένας καινούργιος, ο Crosswind. Ο Crosswind ζητάει να αφομοιωθεί από την ομάδα, προσπαθεί για την εμπιστοσύνη των σούπερ ηρώων. Ομως οι προθέσεις του είναι αμφίβολες. Επιφανειακή ματιά Η ιστορία του «Secret Identities», πιστή στην αρμόζουσα «σουπερηρωική» υπερβολή, ανακατεύει από υπόκοσμο και αρχαίες κατάρες μέχρι εξωγήινους που απειλούν να καταστρέψουν τη Γη. Ξεδιπλώνεται με καταιγιστική ταχύτητα και προσφέρεται ως ένας ψυχαγωγικός κυκεώνας δράσης, με ολέθριες συγκρούσεις, ζωντανούς διαλόγους και έξυπνες ατάκες. Η ματιά όμως του κόμικ στην ψυχοσύνθεση των σούπερ ηρώων και στο μεγάλο και σοβαρό δίλημμά τους, να αποκαλυφθούν στο κοινό ή να εμμείνουν στη μάσκα και στη μυστική τους ταυτότητα, παραμένει κατά κάποιον τρόπο επιφανειακή. Ισως να χρειαζόταν μια περαιτέρω εμβάθυνση τόσο στην πλοκή όσο και στην ανάπτυξη των χαρακτήρων. Και περισσότερες σελίδες. Παραμένει ωστόσο ένα ιδιαίτερα διασκεδαστικό και άξιο προσοχής ανάγνωσμα, το οποίο ενισχύεται χάρη στα σχέδια του Κυριαζή. Εκπληκτικά σαλόνια και θαυμάσιες απεικονίσεις της στιγμής. Σχέδια λεπτομερή και ευφυή, χορταστικά και εμπνευσμένα, που υπογραμμίζουν εκ νέου το ταλέντο του δημιουργού. Πηγή Παρουσίαση της έκδοσης\nΕλληνικό «άρωμα» στο New York Comic Con [Γιαννακόπουλος Σπύρος, kathimerini.gr, 11/10/2015]\nΕλληνικό «άρωμα» στο New York Comic Con Το New York Comic Con πραγματοποιείται σε έναν τεράστιο εκθεσιακό χώρο στο Javits Center, στο Μανχάταν. ΝΕΑ ΥΟΡΚΗ - ΑΠΟΣΤΟΛΗ. Το New York Comic Con είναι μια εντυπωσιακή γιορτή για το κόμικ (όπου βρεθήκαμε χάρη στην υποστήριξη της Αμερικανικής Πρεσβείας). Ξεκίνησε την Πέμπτη 8 Οκτωβρίου, ολοκληρώνεται την Κυριακή 11 Οκτωβρίου και πραγματοποιείται σε έναν τεράστιο εκθεσιακό χώρο στο Javits Center, στο Μανχάταν, ο οποίος πλημμυρίζει από κόσμο (τόσο απλούς ανθρώπους, όσο και σούπερ-ήρωες). Εκεί επικρατεί ένα χάος. Και μέσα σε αυτό το χάος, ο επισκέπτης θα βρει αμέτρητους κόμικ τίτλους, θα ξεφυλλίσει τεύχη που αγνοεί την ύπαρξή τους, θα ενημερωθεί για νέες τηλεοπτικές και κινηματογραφικές σειρές και νέες εκδόσεις. Ο επισκέπτης, είτε είναι νεαρός σκληροπυρηνικός φαν που έχει έρθει μασκαρεμένος, είτε απαιτητικός αναγνώστης, θα βιώσει ένα γεγονός που θα του αφήσει μια βαθιά επίδραση. Και από την άλλη, οι ίδιοι οι δημιουργοί κόμικς έχουν την ευκαιρία να εκθέσουν την δουλειά τους σε ένα τεράστιο κοινό. Ο Γιάννης Κουρουμπακάλης από το ελληνικό Comicdom αναφέρει χαρακτηριστικά: «Με εντυπωσιάζει το γιγαντιαίο μέγεθος αυτού του συνεδρίου. Το οποίο δίνει μια τεράστια δυνατότητα στους καλλιτέχνες, ειδικά στους νέους, έχοντας το τραπέζι τους, να εκτεθούν σε ένα τεράστιο κοινό, σε κοινό που σε αριθμούς αντιστοιχεί σε γιγάντια συναυλία». Και σε αυτό το τεράστιο κοινό ήρθαν να εκθέσουν τη δουλειά τους και Έλληνες δημιουργοί που έχουν περάσει τα σύνορα και δοκιμάζονται σε αμερικανικές εκδοτικές. Στο αχανές Show Floor, σε ένα χώρο περιτριγυρισμένο με φιγούρες επικής φαντασίας, με Ορκ, δράκους, ξωτικά και βάρβαρους πολεμιστές, δείχνουν τη δουλειά τους και συνομιλούν με το κοινό οι Γιάννης Ρουμπούλιας και Μάνος Λαγουβάρδος. Σχεδιάζουν κόμικς για την εταιρία ARH Comix που φτιάχνει ως επί το πλείστον αγάλματα επικής φαντασίας – έτσι ώστε τα αγάλματα να συνοδεύονται από κόμικ ιστορίες. «Σκοπεύω να δείξω εδώ την ήδη υπάρχουσα δουλειά σε editors και να κάνω περισσότερες γνωριμίες» λέει ο Λαγούβαρδος. «Οι πρώτες εταιρίες που θα προσπαθήσω να έρθω σε επαφή είναι η IDW και η Dark Horse, που έχουν έναν πιο indie περιεχόμενο και πιστεύω πως σε αυτές ταιριάζει το ύφος μου». Ο Γιάννης Ρουμπούλιας συμπληρώνει: «Κάθε καλλιτέχνη τον βοηθάει ένα τέτοιο ταξίδι, κυρίως γιατί έχει την ευκαιρία να γνωρίσει άλλους καλλιτέχνες διεθνούς φήμης και να συζητήσει μαζί τους, να ανταλλάξει απόψεις πάνω στην τέχνη, πάνω στη δουλειά, σε οτιδήποτε τέλος πάντων μπορεί να σου ανοίξει ορίζοντες». Στο Artist Alley τα τραπεζάκια των καλλιτεχνών ξεπερνούν τα εκατό. Μπροστά από κάποιους υπάρχει ουρά και ο κόσμος έχει φέρει αντίτυπα προς υπογραφή. Σε ένα από αυτά τα τραπεζάκια συναντάμε τους Μιχάλη Διαλυνά και Ηλία Κυριαζή – κάθονται δίπλα δίπλα. Οι δυο τους έχουν κάνει καλό άνοιγμα σε αξιόλογες αμερικανικές εκδοτικές. Ο Διαλυνάς, μετά το «The Wood» για την Boom!, σχεδιάζει πλέον και το «Teenage Mutant Ninja Turtles» για την IDW. Είναι απασχολημένος να κάνει σκίτσα με αφιερώσεις. Από τον άλλη ο Κυριαζής έχει μπροστά του το «Secret Identities», μια δουλειά που έκανε για την Image. «Εδώ βλέπεις τι άλλο παίζει γύρω σου και αυτό σου δίνει μια ώθηση να προσπαθείς περισσότερο και να βελτιώνεις τη δουλειά σου» μας λέει ο Κυριαζής. «Κάνεις επαφές, γνωρίζεις κόσμο που μπορεί άμεσα να σου δώσει δουλειά, αλλά και άλλους καλλιτέχνες που είναι χρήσιμο. Δημιουργείς μια σχέση με τον κόσμο που κάνει την ίδια δουλειά με σένα. Στο NYCC γενικά γίνεται ένας χαμός. Υπάρχει κάτι για τον οποιονδήποτε. Είναι μια ευκαιρία για τον κόσμο να έρθει σε επαφή με αγαπημένους δημιουργούς, να μαζέψει αυτόγραφα και σκίτσα, να αγοράσει ειδικές εκδόσεις που βγαίνουν μόνο στο Comic Con. Να αγοράσει οτιδήποτε, από κουκλάκια και χειροτεχνίες και διάφορα που κυκλοφορούν εδώ. Να ενημερωθεί για νέες εκδόσεις και νέες τηλεοπτικές σειρές. Το NYCC είναι ένας πυρήνας που βοηθάει να δημιουργηθεί ένα κοινό γύρω από το κόμικ και να γνωρίζονται μεταξύ τους οι δημιουργοί. Για παράδειγμα, έχω κάνει ολόκληρο κόμικ με την Image και τώρα πια είδα από κοντά τους συνεργάτες μου». Πηγή\nΟι Έλληνες δημιουργοί κόμικς και εικονογράφοι γυμνοί\nΟι Έλληνες δημιουργοί κόμικς και εικονογράφοι γυμνοί O Ηλίας Κυριαζής που τιμήθηκε για την συνολική δουλειά του στο φετινό Comicdom – μπορείς να διαβάσεις περισσότερα γι’ αυτόν εδώ – όταν δεν φτιάχνει κόμικς, ασχολείται μεταξύ άλλων και με ένα side-project που λέγεται Artists in The Nude. Το Artists in the Nude είναι ένα μπλογκ στο tumblr που κάθε βδομάδα ζητάει από περισσότερο και λιγότερο γνωστούς κομιξάδες και εικονογράφους να απεικονίσουν τους εαυτούς τους όπως τους γέννησε η μητέρα τους. Η ιδέα είναι πολύ απλή και έξυπνη και θυμίζει ανάλογα tumblr του εξωτερικού. Τα σχέδια που συναντάει κάνεις, συνήθως είναι χιουμοριστικά ενώ σε ορισμένα οργιάζει η φαντασία των δημιουργών τους. Ζητήσαμε από τον Ηλία να μας πει λίγα λόγια για το πρωτότυπο αυτό πρότζεκτ και το κατά πόσο οι καλλιτέχνες είναι ανοικτοί σε τέτοιες προτάσεις. Τι είναι το artists in the nude; 'Ενα tumblr όπου δημιουργοί κόμικς, εικονογράφοι και λοιποί καλλιτέχνες καλούνται να σχεδιάσουν τον εαυτό τους γυμνό. Όπως αντιλαμβάνονται οι ίδιοι αυτό τον όρο. Πώς το σκέφτηκες; Γιατί γυμνοί; Oι αυτοπροσωπογραφίες καλλιτεχνών δεν είναι κάποια καινούργια ιδέα, ούτε τα γυμνά. Με ενδιέφερε καιρό το θέμα και με ενδιέφερε και πως θα το αντιμετώπιζαν οι υπόλοιποι συνάδελφοι. Αυτό είναι για μένα και το πιο ενδιαφέρον κομμάτι του project, να βλέπω πως ο κάθε καλλιτέχνης επέλεξε να αντιμετωπίσει το θέμα. Νομίζω οτι βγαίνουν ενδιαφέροντα συμπεράσματα έτσι, όχι μόνο για τους συγκεκριμένους δημιουργούς αλλά και γενικότερα για τη σχέση που έχουμε με το σώμα μας. Πόσοι καλλιτέχνες έχουν λάβει μέρος μέχρι τώρα; Αυτή τη στιγμή μετράμε περίπου 65 άτομα. Το site ανανεώνεται δυο φορές τη βδομάδα, με μια αντρική και μια γυναικεία συμμετοχή. Είναι πρόθυμοι να το κάνουν; Οι περισσότεροι ναι. Κάποιοι αρνούνται γιατί δε νιώθουν άνετα με το θέμα, κάποιοι επειδή φοβούνται ότι θα τους δημιουργήσει πρόβλημα σε άλλο τομέα της ζωής τους (επαγγελματικό, οικογενειακό...) και κάποιοι απλά δεν ενδιαφέρονται (γιατί μην ξεχνάμε ότι μιλάμε ως επί το πλείστον για επαγγελματίες καλλιτέχνες και η συγκεκριμένη δουλειά δυστυχώς δεν πληρώνεται). Ποια είναι τα αγαπημένα σου από αυτά που σου έχουν στείλει μέχρι στιγμής; Και το πιο αστείο που σου έχουν στείλει; Δε θέλω να πω. Το βρίσκω άκομψο ως διοργανωτής του project να κρίνω τις δουλειές αυτών που ο ίδιος κάλεσα να λάβουν μέρος. Τι feedback έχει; Από Likes και Views καλά πάει. Και συχνά προκύπτουν και ενδιαφέρουσες συζητήσεις με αφορμή συγκεκριμένων κομματιών. Το έχει βρει κάποιος προσβλητικό; Αν το έχει βρει το κράτησε για τον εαυτό του. Αδυνατώ να μπω στο μυαλό κάποιου που θα το θεωρούσε ως concept "προσβλητικό". Τι προσδοκίες έχεις; Θα μου άρεσε μέσα από αυτό το tumblr να γνωρίσει ο κόσμος καλλιτέχνες που δεν ήξερε και να γνωρίσει καλύτερα αυτούς που ήξερε. http://artistsinthenude.tumblr.com Το άρθρο με την είδηση (γραμμένο από τη Μαρία Παππά) βρίσκεται εδώ. Όποιος/α θέλει να δει τα σκίτσα μπορεί να μεταβεί στις σελίδες των συνδέσμων με δική του/της ευθύνη. Δεν υπάρχει λόγος να γεμίσει η σελίδα spoilers.\nArtists in the nude\nΣυλλογή με δημοσιευμένες αλλά και αδημοσίευτες δουλειές του Ηλία Κυριαζή στην αρχική τους μορφή, μόνο με μολύβια και μελάνια, που κυκλοφόρησε σε 100 αριθμημένα αντίτυπα στο Comicdom Con 2015.\nO Ηλίας Κυριαζής μισεί τα κομπλιμέντα για τη δουλειά του (όταν δεν συνοδεύονται από πρόταση) [Hulot M., lifo.gr, 25/04/2015]\nO Ηλίας Κυριαζής μισεί τα κομπλιμέντα για τη δουλειά του (όταν δεν συνοδεύονται από πρόταση) Ο τιμώμενος Έλληνας καλλιτέχνης του φετινού Comicdom είναι από τους λίγους Έλληνες κομίστες με διεθνή καριέρα. «Μια ζωή σχεδιάζω, από πιτσιρικάς» λέει ο Ηλίας Κυριαζής καθισμένος οκλαδόν μπροστά στις κούτες που περιέχουν τη νέα έκδοση του Μανιφέστο, έτοιμες να μεταφερθούν στον χώρο του Comicdom. «Από πολύ νωρίς θυμάμαι να κάνω κόμικς, στο δημοτικό» λέει. «Διπλώνοντας μια σελίδα Α4 στα δύο και συρράπτοντας τα φύλλα, έφτιαχνα μικρές περιπετειούλες. Πέρα από το σχέδιο, με είχε τραβήξει πολύ και η αφήγηση της εικόνας». Ο γάτος του, ο Ben Grimm, που ήταν άφαντος για 20 λεπτά, κάνει την εμφάνισή του επιφυλακτικά και βολτάρει στον χώρο. «Έχει ονοματεπώνυμο, τον βάφτισα από τον ήρωα του κόμικ, που είχαν ίδια χρώματα», εξηγεί ο Ηλίας, «αλλά στην πορεία τα μάτια του από γαλάζια έγιναν κίτρινα, του έμεινε μόνο η κόκκινη γούνα». Ο Ηλίας ασχολείται επαγγελματικά με τα κόμικς από το 2001, από τότε που 20άρης έστειλε μια μονοσέλιδη ιστορία με τον Αχιλλέα και τον Πάτροκλο στον πρώτο διαγωνισμό του «9» της «Ελευθεροτυπίας». «Δεν περίμενα να γίνει και κάτι» θυμάται. «Δούλευα σε ένα στούντιο και κάναμε storyboard για διαφημίσεις. Είχα κερδίσει χωρίς να το περιμένω, αλλά το πλάνο ήταν ότι έτσι κι αλλιώς θα πήγαινα να τους ζητήσω δουλειά. Στην αρχή δεν ήταν εύκολο να βρω τι να κάνω. Τα πρώτα χρόνια ήταν μια διαδικασία εκμάθησης. Σε συνδυασμό με όλη την έπαρση που έχεις στα 20 όταν βγάζεις τη δουλειά σου προς τα έξω και ακούς και δυο καλά λόγια, είχε αρκετό ζόρι. Μου έλεγαν πράγματα για τα κόμικς, εγώ θεωρούσα ότι τα πάντα στα δικά μου ήταν τέλεια, οπότε κάθε υποχώρηση ήταν επίπονη. Η πρώτη μου δουλειά, μια σειρά σε σενάριο του Λέανδρου, λεγόταν Σε Βλέπω και ήταν μια παρωδία του "Big Brother". Έκανα αυτό για 3-4 μήνες και μετά άρχισα να το παλεύω μόνος μου. Δοκίμασα να κάνω δικά μου σενάρια». «Το σενάριο είναι πιο δύσκολο για σένα από το σχέδιο;». «Το σχέδιο έχει εξαντλητική δουλειά, αλλά το διασκεδάζω περισσότερο από το σενάριο. Μου αρέσει να δουλεύω στις δικές μου ιστορίες, αλλά είναι φάσεις που κοιτάζω το χαρτί με τις ώρες και κάνω τα πάντα πριν καθίσω να γράψω δυο αράδες. Μου αρέσει πάρα πολύ, όμως, να στήνω τις ιστορίες. Έχοντας την κεντρική ιδέα, τον σκελετό, μου αρέσει να σκηνοθετώ: ποια σκηνή θα πάει μπρος και ποια μετά, πόσο θα κρατήσει και πού θα κόψω τα καρέ, απολαμβάνω όλο αυτό το κομμάτι του στησίματος ενός κόμικ». Η πρώτη μεγάλη επιτυχία μέσω του «9» ήρθε λίγο αργότερα, με το Μανιφέστο, τις ιστορίες καθημερινότητας ενός 20χρονου, που δημοσιεύτηκε σε συνέχειες από το 2003 μέχρι το 2008 και σήμερα είναι μια μοναδική καταγραφή της γενιάς των '00s που πρόλαβε να ζήσει τις τελευταίες ανέμελες μέρες πριν χτυπήσει η κρίση. «Απ' όσα έκανα εγώ στο "9", ήταν αυτό που έμεινε ως "η επιτυχία". Έκανα τον πρώτο τόμο, μετά τον σταμάτησα γιατί ήθελα να δοκιμάσω κι άλλα πράγματα, αλλά κατέληξα να ξαναγυρνάω σε αυτό και για πάρα πολύ καιρό ήμουν αυτός που έκανε το Μανιφέστο. Στις παρέες των φίλων μου ήταν αυτό που με χαρακτήριζε. Ολοκληρώθηκε σε κάποια φάση, όταν εγώ άρχισα να στρέφω το μάτι μου στο εξωτερικό και για πολλά χρόνια μετά είχα μια πολύ παράξενη σχέση μαζί του. Σκεφτόμουν, ok, το έκανα, αλλά τώρα πρέπει να στραφεί η προσοχή σας στα καινούργια πράγματα που κάνω, τα οποία είναι και καλύτερα, είναι πιο δουλεμένα, πιο επαγγελματικά, πιο προχωρημένα. Προσπαθούσα με νύχια και με δόντια να δημιουργήσω μια απόσταση από το Μανιφέστο. Το Μανιφέστο ήταν κάτι που έγινε στην "Ελευθεροτυπία", που είχε μεγάλη διανομή και τεράστιο κοινό, το οποίο μετά ήταν πολύ δύσκολο να το μαζέψεις με κάποια αυτοέκδοση ή με τη δουλειά σου, που θα υπάρχει μόνο στα κομιξάδικα. Μου φαινόταν πια και παλιό σε τεχνικό επίπεδο. Στην πορεία άρχισα να συμφιλιώνομαι με τα πράγματα που είχα κάνει μικρός – ξέφυγα και από τη διαδικασία να ανταγωνίζομαι το Μανιφέστο λες και το είχε κάνει κάποιος άλλος. Συμφιλιώθηκα με αυτό, ένιωσα πιο άνετος και πιο ασφαλής με τις δουλειές που έκανα τώρα, οπότε έφυγε αυτή η κόντρα με τον παρελθοντικό εαυτό μου. Όταν ξαναγυρνάω σε αυτό, το βλέπω πια με πολλή αγάπη, γιατί είναι τα '20s μου, κάποιο σημαντικό κομμάτι της ζωής μου». Πριν από μερικούς μήνες αποφάσισε να μαζέψει όλο το υλικό που έχει σχέση με το Μανιφέστο και να το κυκλοφορήσει σε μια πολυτελή έκδοση με όλο το υλικό που δεν είχε κυκλοφορήσει ποτέ σε τόμο. Μάλιστα, σχεδίασε μια νέα ιστορία που δείχνει τι απέγιναν οι ήρωες μετά το τέλος του δεύτερου τόμου (ο πρώτος τόμος είχε κυκλοφορήσει το 2004 και ο δεύτερος το 2009). «Αν σήμερα ξεκινούσα να κάνω έναν σύγχρονο Βίκτωρα, θα είχε πάρα πολλές διαφορές. Και δεν ξέρω αν θα ένιωθα άνετα να κάνω κάτι τόσο εξομολογητικό όσο ήταν το Μανιφέστο σε πολλά σημεία του. Όταν το ξαναδιάβαζα πρόσφατα για να μπω στη διαδικασία να κάνω αυτό τον τόμο, ήταν φορές που αναρωτιόμουν πώς ήταν δυνατόν να λέω τόσο χύμα κάποια πράγματα. Δεν θα το έκανα ποτέ τώρα». Το Μανιφέστο είναι μια δουλειά που αγαπήθηκε πολύ από το ελληνικό κοινό και ο Βίκτωρας από τους πιο δημοφιλείς ήρωες κόμικς των τελευταίων 10 χρόνων. Στο ενδιάμεσο και μετά το Μανιφέστο κυκλοφόρησαν αρκετές δουλειές του. Ο Ηλίας είναι από τους λίγους Έλληνες δημιουργούς που έχουν κυκλοφορίες σε αξιόλογους εκδοτικούς του εξωτερικού και πολλές διεθνείς συνεργασίες. «Ψαχνόμουν από το Ίντερνετ και μετά πήγα στο San Diego Comic Con για να δω τι παίζει, έκανα ανοίγματα στέλνοντας δουλειές σε διαγωνισμούς της DC και της Dark Horse, μου κάτσανε δυο-τρεις καλές πρώτες δουλειές κι έκανα μία μίνι σειρά, κάτι που ήταν μεγάλο πράγμα για μένα» λέει. «Προσπαθώ κάθε χρόνο να πηγαίνω σε κάποιο convention του εξωτερικού – όχι ότι κλείνεις δουλειές στα conventions, αλλά γνωρίζεις κόσμο, μαζεύεις business cards, κάνεις επαφές και μετά, σε συνδυασμό με το Ίντερνετ, σπρώχνεις τη δουλειά σου. Υπήρχαν χρόνια που μου κάθονταν καλά και άλλα που ήθελα να χτυπάω το κεφάλι μου στον τοίχο. Έδειχνα δουλειές και δεν είχα κανένα αποτέλεσμα. Τώρα είμαι καλά». Το βιογραφικό του περιέχει το Melody, ένα webcomic στη Zuda της DC, μετά τη νίκη του στον διαγωνισμό της εταιρείας. «Η πρώτη δουλειά στην Αμερική σε δικό μου σενάριο. Δεν εκτιμάς ποτέ αυτό που έχεις. Τότε θεωρούσα ότι με το που έκανα αυτό το πράγμα είχα μπει στην DC comics και σε λίγο θα έκανα τον Batman. Στα μετέπειτα χρόνια, που είχε δυσκολέψει η κατάσταση, πολλές φορές σκεφτόμουν "γαμώτο, να 'χα τώρα κάτι σαν το Melody"». Ακολούθησε το Falling for Lionheart στην IDW, το πρώτο του graphic novel στην Αμερική, και το περσινό Elysium Online που βγήκε μέσω crowd funding και σάρωσε τα βραβεία στο περσινό Comicdom. Ο Ηλίας ζει στη Νέα Σμύρνη, αλλά και στη Νέα Υόρκη να ζούσε οι προοπτικές δεν θα άλλαζαν. «Μόνιμα περνάει από το μυαλό μου να φύγω για έξω, αλλά πάντα το αναβάλλω, γιατί κατά βάθος μου αρέσει εδώ» λέει. «Το Ίντερνετ λειτουργεί μια χαρά. Και στη Νέα Υόρκη να ζούσα, πάλι με τον ίδιο τρόπο θα δούλευα, γιατί δεν υπάρχει μια πόλη που να είναι το Χόλιγουντ των κόμικς». Μιλάει για την πρώτη φορά που ταξίδεψε στην Αμερική, μια συγκλονιστική εμπειρία που τον έχει σημαδέψει. «Αυτό το συναίσθημα δεν θα το ξαναπιάσω ποτέ, γιατί ήταν η μόνη φορά που δεν είχα προσδοκίες. Ήθελα να δείξω τη δουλειά μου, αλλά πήγαινα ως φαν και απλώς το απολάμβανα. Όλα τα υπόλοιπα ταξίδια –και όσο περισσότερο περνούσαν τα χρόνια– είχαν το άγχος να έχω κάποιο αποτέλεσμα. Στο πρώτο δεν είχα ακόμα μάθει να έχω αυτή την επιφύλαξη που απέκτησα με τα καλά λόγια. Μου έλεγαν "Wow! Τι ωραία δουλειά" και σκεφτόμουν "τελείωσε, αυτό ήταν!". Στα κατοπινά χρόνια κατέληξα να μισώ όσο τίποτε άλλο τα κομπλιμέντα για τη δουλειά μου που δεν συνοδεύονται από πρόταση». «Αν δεν σχεδιάσω, δεν πάει καλά η μέρα μου. Άλλος κόσμος έχει αναμνήσεις, εμείς έχουμε σελίδες. Όλη η μέρα μου περιστρέφεται γύρω από το σχέδιο. Χαζολογώ στο Ίντερνετ και μπορεί να δω καμιά σειρά. Αν είμαι τυχερός, θα βγω από το σπίτι μια-δυο φορές την εβδομάδα να δω κανέναν άνθρωπο, για να μην ξεχνάω τα ελληνικά και μιλάω μόνο γατίσια. Δεν έχω όρεξη για socializing, λίγο-πολύ έχω καταλήξει με ποιους ανθρώπους θέλω να συναναστρέφομαι και προσπαθώ να περνώ λίγο και ποιοτικό χρόνο μαζί τους». «Στην Ελλάδα δεν πουλάει το κόμικ. Στο crowd funding, παρόλο που σε στηρίζει ο κόσμος, τα περισσότερα αντίτυπα έχουν προαγοραστεί. Με το που τελειώνει η καμπάνια, είναι προδιαγεγραμμένο το πώς πήγε. Καλύπτεις τις παραγγελίες. Εξαντλείται το στοκ, δεν μιλάς για μεγάλα νούμερα. Οι κανονικές εκδόσεις έχουν το τιράζ που κάποτε ονομάζαμε limited edition. Έχουν γίνει πια όλα συλλεκτικά. Είναι πολλοί δημιουργοί που κάνουν συνεργασίες με το εξωτερικό. Και οι υπόλοιποι έχουν το βλέμμα τους στο εξωτερικό. Έχει δεχτεί το πλήγμα η αγορά, αλλά, από την άλλη, αυτό που βλέπω ως δημιουργός, όταν πηγαίνω σε διοργανώσεις όπως τo Comicdom, είναι ότι έχει ανέβει πάρα πολύ το επίπεδο. Όλοι αυτοί οι δημιουργοί που σκάσανε από το "9" εκείνη την εποχή είναι τώρα 10 χρόνια καλύτεροι. Υπάρχει υψηλό επίπεδο παντού. Είναι κρίμα, λες "δεν μπορούσαμε να έχουμε την ποιότητα της δουλειάς του τώρα με την εμπορικότητα του τότε;". Το έξω που όλοι κυνηγούσαν από προσωπική φιλοδοξία έχει γίνει πια λύση ανάγκης. Ανταγωνιζόμαστε με καλλιτέχνες από ολόκληρο τον κόσμο, οπότε είναι απαραίτητο να πάμε ένα βήμα πιο μπροστά». Ο Ηλίας Κυριαζής είναι ο τιμώμενος Έλληνας καλλιτέχνης του φετινού Comicdom Con Athens 2015, έχει επιμεληθεί το επίσημο εικαστικό του και θα έχει προσωπική έκθεση το τριήμερο. Πηγή\nSecret Identities # 1 Signing [ 28/2/2015 @ Jemma ]\nSecret Identities # 1 Signing "Γιορτάστε μαζί μας το ξεκίνημα της νέας υπερηρωικής σειράς της Image Comics : SECRET IDENTITIES! O co-creator και σχεδιαστής, Ηλίας Κυριαζής, θα βρίσκεται το Σάββατο 28 Φεβρουαρίου (12:00 - 16:00) στο κατάστημα Jemma Press να υπογράψει αντίτυπα του πρώτου τεύχους και να μιλήσει με τους αναγνώστες για τα μυστικά της σειράς." FB Event


Marios Pavlou – Unistat\nAuthor - Marios Pavlou\n5+1 Προϊόντα που δεν Πρέπει να Λείπουν από την Σχολικά Τσάντα!\nΛίγες μέρες απέχουν πια από το πολυαναμενόμενο ξεκίνημα της νέας σχολικής χρονιάς και μπαμπάδες και μαμάδες βρίσκονται σε πυρετό προετοιμασίας, ώστε τα αγγελούδια τους να είναι έτοιμα από όλες τις απόψεις! Εσείς, είστε βέβαιοι πως έχετε εξασφαλίσει όλα τα απαραίτητα για τη σχολική τσάντα; Ο παρακάτω κατάλογος θα σας βοηθήσει να σιγουρευτείτε ότι δεν έχετε ξεχάσει κάτι από τα απολύτως απαραίτητα! Κασετίνα Το απόλυτο must για κάθε σχολική τσάντα, μια κομψή και συνάμα λειτουργική κασετίνα εξασφαλίζει ότι το παιδί έχει πάντοτε...\nBy Marios PavlouAdvice0 Comments\nΠως να επιλέξετε το σωστό πίνακα μαρκαδόρου και συμβουλές για σωστή συντήρηση\nΟ λευκός πίνακας μαρκαδόρου είναι ένα χρήσιμο εργαλείο για την δουλειά μας, αφού μπορεί να φανεί εξαιρετικά χρήσιμος τόσο σε meetings όσο και σε brainstorming στην δουλειά. Έτσι, η επιλογή του σωστού πίνακα είναι σημαντική, λαμβάνοντας πάντα υπόψη τις ανάγκες και την φύση της εργασίας μας. Στην αγορά μπορείτε να βρείτε μια μεγάλη γκάμα από πίνακες μαρκαδόρου που διαφέρουν ως προς την ποιότητα, το μέγεθος και τα χαρακτηριστικά τους. Παρακάτω σας παρουσιάζουμε 3 είδη πινάκων που συναντούμε πιο συχνά, τι...\nBy Marios PavlouAdvice, BusinessComments Off\n5 Tips για να παραμείνετε παραγωγικοί το καλοκαίρι στο γραφείο\n5 Tips για να παραμείνετε παραγωγικοί το καλοκαίρι στο γραφείο Το καλοκαίρι είναι εδώ! Και ενώ εμείς ονειρευόμαστε εξωτικές παραλίες με καταγάλανα νερά, χρυσή αμμουδιά, δροσιστικά cocktails… ξαφνικά προσγειωνόμαστε στην πραγματικότητα. Καθισμένοι μπροστά σε ένα υπολογιστή, δίπλα από μια στοίβα από έγραφα και προθεσμίες. Διάβαστε πιο κάτω 5 απλές τακτικές για να μπορείτε να μείνετε παραγωγικοί κατά τους καλοκαιρινούς μήνες, δημιουργώντας το ιδανικό περιβάλλον στο γραφείο! Δημιουργήστε ένα χαρούμενο mood επιλέγοντας τα κατάλληλα χρώματα Μια μικρή ανανέωση στο γραφείο όπου...\nBy Marios PavlouBusiness, Life StyleComments Off\nΚαθαριστικά προϊόντα που δεν πρέπει να λείπουν από το γραφείο σας!\nΚαθαριστικά προϊόντα που δεν πρέπει να λείπουν από το γραφείο σας! Το γραφείο μας και γενικότερα ο χώρος στον οποίο εργαζόμαστε, είναι ένα μέρος όπου περνάμε αρκετό χρόνο της καθημερινότητας μας. Ακολούθως, είναι πολύ σημαντικό να δημιουργήσουμε ένα περιβάλλον όπου όλοι όσοι των επισκέπτονται θα νιώθουν ασφάλεια, έμπνευση και άνεση. Οι τελευταίες εξελίξεις ανά το παγκόσμιο με επίκεντρο την πανδημία του ‘’κορονοϊού’’, έχει πλέον αλλάξει την έννοια τόσο της υγείας όσο και της καθαριότητας, δίνοντας σε όλους μας πρωτόγνωρες...\n5 πρακτικές λύσεις που θα κάνουν τη δουλειά στο γραφείο πιο παραγωγική\n5 πρακτικές λύσεις που θα κάνουν τη δουλειά στο γραφείο πιο παραγωγική Η γραφειακή ζωή μας βρίσκει συχνά αντιμέτωπους με δεκάδες φακέλους, έγγραφα και γραφική ύλη που καταλήγουν τις πλείστες φορές κάπου ανακατεμένα στο γραφείο μας. Αυτό όμως μπορεί πολλές φορές να βλάψει την παραγωγικότητά στην δουλεία μας, αποσπώντας συχνά την προσοχή μας. Επιπρόσθετα, όταν κρατάμε τον χώρο εργασίας οργανωμένο και καθαρό, μπορεί να βελτιώσει τόσο την διάθεσή όσο και την παραγωγικότητα μας. Πιο κάτω σας παρουσιάζουμε 5 πρακτικές λύσεις που...


Kaspersky Password Manager (2022) | Δυνατή γεννήτρια κωδικών πρόσβασης | Kaspersky\nΑρχική σελίδαΠροϊόντα οικιακής χρήσηςKaspersky Password Manager\nΟι κωδικοί πρόσβασης και τα έγγραφά σας - πάντα διαθέσιμα\nΔιατηρήστε τους κωδικούς πρόσβασης και τα έγγραφά σας σε έναν ασφαλή ιδιωτικό θάλαμο και αποκτήστε πρόσβαση σε αυτά με ένα κλικ από όλες τις συσκευές σας.\nΠρακτικό: οργανώστε τα δεδομένα σας, ώστε να είναι έτοιμα να τα χρησιμοποιήσετε τη στιγμή που τα χρειάζεστε\nΑσφαλές: δημιουργήστε μοναδικούς κωδικούς πρόσβασης για τους λογαριασμούς σας, διατηρήστε τους σε κρυπτογραφημένο θάλαμο και παρακολουθήστε την ασφάλεια κωδικού πρόσβασης σε πραγματικό χρόνο\nΑποτελεσματικό: εξοικονομήστε χρόνο με τεχνολογία που συμπληρώνει αυτόματα τα στοιχεία σύνδεσής σας και συμπληρώνει αυτόματα διαδικτυακές φόρμες\nΟι ψηφιακές σας δραστηριότητες απλοποιήθηκαν\nΕκτός από την απομνημόνευση των κωδικών πρόσβασης, το Kaspersky Password Manager διευκολύνει τη ζωή σας και με άλλους τρόπους.\nΒαρεθήκατε να μεταφέρετε φυσικά έγγραφα; Με αυτόν τον τρόπο, αυτό που χρειάζεστε είναι μόνο μερικά κλικ μακριά.\nΈχετε κωδικούς πρόσβασης που είναι εύκολο να τους μαντέψει κάποιος ή διπλότυπους κωδικούς πρόσβασης; Δημιουργήστε και αποθηκεύστε ισχυρούς κωδικούς για όλους τους λογαριασμούς σας.\nΈχετε κουραστεί να συμπληρώνετε μη αυτόματα τα πεδία σύνδεσης και τις ηλεκτρονικές φόρμες; Η τεχνολογία μας το κάνει αυτόματα για να σας εξοικονομήσει χρόνο.\nΧρησιμοποιείτε πολλές συσκευές; Συγχρονίζουμε όλες τις πληροφορίες σας σε όλες τις συσκευές σας, ώστε να έχετε πρόσβαση σε αυτές οπουδήποτε, οποτεδήποτε.\nΤι περιλαμβάνει το Kaspersky Password Manager;\nΣυμπληρώνει αυτόματα τα πεδία σύνδεσης. Επίσης, συμπληρώνει αυτόματα τις ηλεκτρονικές φόρμες με πληροφορίες, όπως διευθύνσεις email και στοιχεία τραπεζικής κάρτας.\nΣυμπληρώστε αυτόματα τα διαπιστευτήρια σύνδεσης σε τοποθεσίες web και εφαρμογές, ώστε να μην χρειάζεται να τα θυμάστε.\nΕισαγάγετε τα στοιχεία της πιστωτικής σας κάρτας με ένα κλικ κατά την ολοκλήρωση της αγοράς και λάβετε προειδοποίηση, εάν η τοποθεσία που χρησιμοποιείτε δεν είναι αξιόπιστη.\nΒελτιώστε τις ηλεκτρονικές αγορές σας, εισάγοντας αυτόματα τη διεύθυνση παράδοσης, όταν σας ζητηθεί.\n*μόνο για Windows και Mac\nΑποθηκεύει τα έγγραφά σας, τα ιατρικά αρχεία και τις φωτογραφίες σας σε κρυπτογραφημένο θάλαμο, τον οποίο μπορείτε να ξεκλειδώσετε μόνο εσείς.\nΑποθηκεύει σαρώσεις εγγράφων, όπως το διαβατήριό σας και την άδεια οδήγησης, ώστε να είναι πάντα έτοιμα για χρήση.\nΔιατηρεί τα δεδομένα σας σχετικά με την υγεία - όπως τα αποτελέσματα από τσεκάπ και τα στοιχεία συνταγογράφησης - οργανωμένα και εύκολα προσβάσιμα.\nΑσφαλίζει όλες τις βιβλιοθήκες φωτογραφιών σας, συμπεριλαμβανομένων των πιο αγαπημένων φωτογραφιών σας και εκείνων που θέλετε να διατηρήσετε ιδιωτικές.\nΑσφάλεια για τους κωδικούς πρόσβασης\nΣας δίνει τη δυνατότητα να δημιουργείτε εξαιρετικά ισχυρούς και μοναδικούς κωδικούς πρόσβασης για όλους τους διαφορετικούς διαδικτυακούς λογαριασμούς σας.\nΣας επιτρέπει να δημιουργείτε κωδικούς πρόσβασης κατά τη δημιουργία νέων λογαριασμών ή να αντικαθιστάτε τους αδύναμους κωδικούς πρόσβασης σε υπάρχοντες λογαριασμούς.\nΣας ειδοποιεί, εάν χρησιμοποιείτε αδύναμους ή διπλότυπους κωδικούς πρόσβασης και σας ζητά να δημιουργήσετε νέους.\nΠροειδοποιεί, εάν οι κωδικοί πρόσβασής σας έχουν διαρρεύσει στο διαδίκτυο, ώστε να μπορείτε να προβείτε στις κατάλληλες ενέργειες.\n*μόνο για Windows\nΣας διευκολύνει να προσθέτετε ετικέτες, να οργανώνετε και να βρίσκετε τις πληροφορίες σας σε όλες τις συσκευές σας.\nΔιατηρήστε τα δεδομένα σας οργανωμένα\nΤαξινομήστε τα δεδομένα σας σε φακέλους, ώστε να είναι εύκολο να βρείτε αυτό που χρειάζεστε. Επιπλέον, προσθέστε βασικούς κωδικούς πρόσβασης και έγγραφα στα Αγαπημένα.\nΕισαγάγετε τους κωδικούς πρόσβασής σας στην εφαρμογή όλους μαζί ή αποθηκεύστε τους ξεχωριστά, καθώς και όταν τους χρησιμοποιείτε.\nΕύκολη εύρεση εγγράφων\nΕντοπίστε έγγραφα στις συσκευές σας χρησιμοποιώντας τεχνολογία AI και προσθέστε τα στον θάλαμό σας με λίγα μόνο πατήματα.\nΌταν λέμε ότι τα προσωπικά σας δεδομένα είναι ασφαλή…\nΕκατομμύρια πελάτες μάς εμπιστεύονται ήδη τα δεδομένα τους\nΠαγκόσμια βαθμολογία: 4,6 στα 5.\nΠαγκόσμια βαθμολογία: 4,4 στα 5.\nΗ εγκατάσταση του Kaspersky Password Manager είναι εύκολη\nΔημιουργία κύριου κωδικού πρόσβασης\nΠροσθήκη των κωδικών πρόσβασής σας\nΠοιες είναι οι απαιτήσεις συστήματος για τη χρήση του Kaspersky Password Manager;\nΓια σωστή λειτουργία, εγκαταστήστε την πιο πρόσφατη έκδοση του Kaspersky Password Manager σε όλες τις συσκευές σας. Ο συνδυασμός χρήσης της παλιάς και της πιο πρόσφατης έκδοσης, σε διαφορετικές συσκευές, μπορεί να προκαλέσει λειτουργικά προβλήματα.\nMozilla™ FireFox™ (έκδοση 65 ή νεότερη) / Mozilla FireFox για OS X\nGoogle Chrome™ (έκδοση 70 ή νεότερη) / Google Chrome για OS X\nMicrosoft Edge σε Chromium (έκδοση 79 ή μεταγενέστερη)\nSafari για OS X\nΕλεύθερος χώρος στον σκληρό δίσκο 150MB\nΜνήμη (RAM): 1GB (32-bit) ή 2GB (64-bit)\nMicrosoft Windows 7 / Starter / Home Basic και Premium / Professional / Ultimate / Enterprise SP1 ή νεότερη έκδοση\nΕπιτραπέζιοι και φορητοί υπολογιστές με λειτουργικό σύστημα Mac®\nΕλεύθερος χώρος 300 MB στον σκληρό δίσκο\nmacOS 10.13 ή μεταγενέστερη έκδοση\n80 MB ελεύθερος χώρος\n120 MB ελεύθερος χώρος\niOS® 13.0 ή νεότερη έκδοση\nΤι θα συμβεί, εάν χάσω τον κύριο κωδικό πρόσβασής μου;\nΓια τη δική σας ασφάλεια, η Kaspersky δεν αποθηκεύει τον κύριο κωδικό πρόσβασής σας σε καμία από τις συσκευές σας ή στο cloud. Σας συνιστούμε να απομνημονεύσετε τον κύριο κωδικό πρόσβασής σας ή να τον γράψετε και να τον διατηρήσετε ασφαλή, επειδή δεν μπορεί να ανακτηθεί, εάν τον ξεχάσετε. Δεν υπάρχει τρόπος πρόσβασης στον χώρο κωδικών πρόσβασης ή στα δεδομένα σας χωρίς τον κύριο κωδικό πρόσβασής σας. Εάν τον χάσετε, θα χάσετε επίσης την πρόσβαση στα δεδομένα σας.\nΠώς προστατεύει η Kaspersky τους κωδικούς πρόσβασης και τα προσωπικά μου δεδομένα;\nΤο Kaspersky Password Manager κρυπτογραφεί δεδομένα χρησιμοποιώντας έναν συμμετρικό αλγόριθμο κλειδιού βασισμένο στο πρότυπο προηγμένης κρυπτογράφησης (AES). Αυτός ο αλγόριθμος AES χρησιμοποιείται παγκοσμίως για την προστασία των άκρως απόρρητων δεδομένων. Ως μέρος αυτού, λαμβάνετε ένα κλειδί που χρησιμοποιείται για να μπείτε στον θάλαμο κωδικών πρόσβασής σας, ο οποίος προέρχεται από τον κύριο κωδικό πρόσβασής σας χρησιμοποιώντας τη συνάρτηση παραγωγής κλειδιού βασισμένου σε κωδικό πρόσβασης 2 (PBKDF2).\nΤα δεδομένα μου κοινοποιούνται στην Kaspersky;\nΌχι. Χρησιμοποιούμε ασφάλεια μηδενικής γνώσης (Zero-Knowledge Security), που σημαίνει ότι ούτε η Kaspersky – ως ο προγραμματιστής της εφαρμογής – ούτε κανένας άλλος, δεν γνωρίζει τίποτα για τα δεδομένα σας. Τα δεδομένα σας ανήκουν μόνο σε εσάς και είναι προσβάσιμα μόνο από εσάς. Αυτή η πτυχή της προστασίας του κωδικού πρόσβασής σας δεν θα αλλάξει ποτέ. Σεβόμαστε απόλυτα το απόρρητο των χρηστών.\nΠώς μπορώ να συγχρονίσω τις συσκευές μου με το Kaspersky Password Manager;\nΌταν προσθέτετε δεδομένα στον θάλαμο κωδικών πρόσβασης σε μία συσκευή, η εφαρμογή στέλνει αυτόματα αυτά τα δεδομένα στο cloud και, στη συνέχεια, από το cloud απευθείας στις άλλες συσκευές σας που έχουν εγκατεστημένο το Kaspersky Password Manager και που είναι συνδεδεμένες στον λογαριασμό σας My Kaspersky. Επίσης, ο αυτόματος συγχρονισμός έχει οριστεί ως προεπιλογή στο λογισμικό διαχείρισης κωδικών πρόσβασης, καθιστώντας την αποθήκευση του κωδικού πρόσβασής σας απρόσκοπτη.\nΜπορώ να δημιουργήσω αντίγραφο ασφαλείας των δεδομένων μου;\nΝαι. Η δημιουργία αντιγράφων ασφαλείας είναι απαραίτητη για την επαναφορά δεδομένων, εάν υποστούν ζημιά ή καταστραφούν στην κύρια θέση αποθήκευσης (στον εσωτερικό σκληρό δίσκο του υπολογιστή ή στη μνήμη flash μιας κινητής συσκευής).\nΠοια είναι η διαφορά μεταξύ της Premium και της δωρεάν έκδοσης του Kaspersky Password Manager;\nΗ δωρεάν έκδοση του Kaspersky Password Manager κάνει ό,τι και η έκδοση Premium, αλλά σας επιτρέπει να αποθηκεύσετε μόνο συνολικά 15 εγγραφές. Δηλαδή, συνολικά 15 κωδικούς πρόσβασης και εμπιστευτικά έγγραφα - όπως το διαβατήριό σας, η άδεια οδήγησης και οι τραπεζικές κάρτες, συνδυαστικά. Αυτό σημαίνει ότι σας προσφέρει μόνο περιορισμένο χώρο αποθήκευσης κωδικών πρόσβασης και περιορισμένο αποθηκευτικό χώρο και για τα προσωπικά σας δεδομένα. Για να επωφεληθείτε από τον απεριόριστο αποθηκευτικό χώρο, χρειάζεστε την έκδοση Premium.\nΕπιλέξτε την τέλεια λύση για εσάς


Πανευρωπαϊκή παρουσίαση του νέου Skoda Kodiaq στην Μαγιόρκα | AUTO - MOTO | thepressroom.gr\nΠανευρωπαϊκή παρουσίαση του νέου Skoda Kodiaq στην Μαγιόρκα\n05/12/16 - 19:42\nΕνημερώθηκε: 05/12/16 - 19:44\nΤου Πέρι Χαλάτση\nΤρείς μήνες πριν έρθει το νέο Kodiaq στην Ελλάδα, η Skoda έκανε την πανευρωπαϊκή της παρουσίαση στην Μαγιόρκα. Εκεί οδηγήσαμε τα Skoda Kodiaq με κινητήρα 1400 κ.εκ TSI και 2.0 TDi 4X4.\nΑποστολή στη Μαγιόρκα\nΌταν η τουριστική κίνηση σταματήσει η Μαγιόρκα νεκρώνει. Είναι το νησί που τους καλοκαιρινούς μήνες συγκεντρώνει τη μεγαλύτερη τουριστική κίνηση στην Ισπανία. Εκατομμύρια τουρίστες προτιμούν την Μαγιόρκα όχι γιατί είναι φθηνή αλλά γιατί θεωρείται ότι είναι ασφαλής προορισμός. Όμως μετά το τέλος Οκτωβρίου ελάχιστοι τουρίστες υπάρχουν. Η παρουσίαση της Skoda – για την Ελλάδα και την Κροατία- έγινε την 1 Δεκεμβρίου. Ιδανική περίοδος αφού οι επαρχιακοί δρόμοι με τα όμορφα χωριά ήταν άδειοι.\nΟι Τσέχοι πριν από μερικά χρόνια παρουσίασαν στην κατηγορία των οχημάτων ελεύθερου χρόνου το YETI. Η πρόταση πέτυχε. Και τώρα αποφάσισαν ότι ήρθε η ώρα να τολμήσουν με κάτι μεγαλύτερο σε μια πιο δύσκολη κατηγορία. Με το νέο τους SUV αλλά και με τις επιλογές σε κινητήρες που θα δίνουν στους υποψήφιους αγοραστές, το Kodiaq θα προκαλέσει πονοκέφαλο κυρίως στο Nissan X Trail. Το νέο μοντέλο σηματοδοτεί την ενίσχυση της θέσης της Skoda στα SUV.\nΈχει μοντέρνα σχεδίαση με μεγάλη, τρισδιάστατη, εντυπωσιακή μάσκα. Προβολείς που είναι διαθέσιμοι με την πλήρη τεχνολογία LED. Έντονες γραμμές με ορατά τα νεύρα στα πλαϊνά και στις πόρτες.\nΜε τη βοήθεια του Ομίλου VW η Skoda παίρνει όλη την τεχνολογία-τεχνογνωσία και αξιοποιώντας τις δυνατότητες του πλαισίου MQB (modular transverse matrix) , ανεβάζει την πήχη και ανταποκρίνεται στις απαιτήσεις του δύσκολου αγοραστικού κοινού. Το συγκεκριμένο πλαίσιο αυτό έχει μεγαλύτερη αντοχή στις συγκρούσεις και υψηλότερα ποσοστά ακαμψίας.\nΑν με ρωτήσετε ποιο από τα δύο αυτοκίνητα που οδήγησα στη Μαγιόρκα, θα προτιμούσα, δεν θα απαντήσω. Πρέπει να κάνω και στα δύο αυτοκίνητα τη δοκιμή στην Ελλάδα. Φορτωμένα με 5 η 7 επιβάτες μαζί με τις αποσκευές τους. Γιατί το 1.4 TSi που αποδίδει 125 ίππους και θα είναι λογικά το αυτοκίνητο που θα πρωταγωνιστήσει σε πωλήσεις στην Ελλάδα δεν μπορεί να συγκριθεί με το δίλιτρο 4Χ4. Λογικό είναι. Ωστόσο το Kodiaq 1.4 που οδήγησα αρχικά με 6άρι σασμάν ,είναι μια πολύ καλή πρόταση και ανταποκρίνεται με το παραπάνω σ αυτά που ζητάει ο μοντέρνος και απαιτητικός οικογενειάρχης.\nΗ εμπειρία που είχα στην τετρακίνητη πετρελαιοκίνητη έκδοση 2.000 cc μπορεί να μην ήταν τόσο μεγάλη, έφτανε όμως για μια πρώτη άποψη, τόσο στην άνεση που κινείται στις εκτός δρόμου διαδρομές όσο και στην υποδειγματική οδήγηση που έχει. Και εδώ ρόλο παίζει το πλαίσιο MQB που του παρέχει μεγάλη ακαμψία. Και οι δύο εκδόσεις όμως έχουν κοινά χαρακτηριστικά. Το σύστημα διεύθυνσης υποδειγματικό. Οι αναρτήσεις απορροφούν τις περισσότερες ανωμαλίες του δρόμου. Κατά τη γνώμη μου όμως θα έπρεπε η ανάρτηση του να είναι λίγο πιο σφιχτή. Ωστόσο οι ενοχλητικοί θόρυβοι δεν «περνούν» στο εσωτερικό του αυτοκινήτου, η κύλιση είναι καλή και η αεροδυναμική αντίσταση (cd 0,33). Το Kodiaq 1.4 TSi με τον κινητήρα euro 6 ( CO2 137 ), χρειάζεται 10.8 δευτερόλεπτα για να φτάσει από 0 εως τα 100 χλμ και η τελική του (εργοστασιακή τιμή) αγγίζει τα 189 χλμ.\nΑντίστοιχα στη μεγάλη έκδοση η εργοστασιακή μέτρηση έδωσε 8,9 ‘’ για 0-100 χλμ και 210 τελική ταχύτητα. Το Kodiaq 2.0 TDI με 4Χ4 DSG αποδίδει 190 ίππους. Η ισχύς προσφέρεται στις χαμηλές στροφές. Η υψηλότερη απόδοση της εμφανίζεται από τις 3.500- 4.000 σ.α.λ. Στην 4Χ4 έκδοση υπάρχει το αυτόματο κιβώτιο DSG επτά σχέσεων με χειριστήρια στο τιμόνι για τους οδηγούς που θέλουν πιο γρήγορες αλλαγές.\nΟι Τσέχοι έδωσαν μεγάλη βαρύτητα στην άνεση των επιβατών αλλά και στους χώρους. Το πόρτ παγκάζ στη πενταθέσια διάταξη είναι 720 λίτρα ενώ όταν αναδιπλωθούν τα πίσω καθίσματα αυξάνεται έως τα 2.065 λίτρα.\nΤα επίπεδα εξοπλισμού θα είναι τρία . Active, Ambition και Style. Το συνολικό μήκος του αυτοκινήτου είναι 4,697μ, το πλάτος 1,882μ, το ύψος 1,676μ (με μπάρες οροφής), ενώ το μεταξόνιο έχει διευρυνθεί και φτάνει τα 2,791μ.\nΔιαθέτει νέα συστήματα υποστήριξης του οδηγού για μεγαλύτερη ασφάλεια , κάμερες που δείχνουν το χώρο γύρω από το αυτοκίνητο με ευρυγώνιους φακούς στο εμπρός, στο πίσω μέρος του αμαξώματος αλλά και στους καθρέπτες. Πολύ καλή δουλειά κάνει και εικονική «εναέρια» προβολή του χώρου. Ο οδηγός παίρνει εικόνες 180 μοιρών του χώρου μπροστά και πίσω από το αυτοκίνητο και έτσι διευκολύνεται όταν κινείται σε δύσκολες συνθήκες η σε ανώμαλα εδάφη. Στα βοηθήματα για τον οδηγό θα πρέπει να συμπεριλάβουμε το Cruise Control (ACC), που τον βοηθά να διατηρήσει, τόσο την επιλεγμένη ταχύτητα ταξιδίου, όσο και την απόσταση από το προπορευόμενο όχημα. Το Lane Assist, το Blind Spot Detect και το Rear Traffic Alert, βοηθούν, με τη χρήση του πίσω ραντάρ, τον οδηγό να διατηρήσει την πορεία του στην λωρίδα κυκλοφορίας, να πραγματοποιήσει με ασφάλεια αλλαγή λωρίδας, αλλά και να κάνει οποιαδήποτε μανούβρα με την όπισθεν.\nΟι Τσέχοι έχουν στον προαιρετικό εξοπλισμό το σύστημα υποβοήθησης διατήρησης λωρίδας, το ACC η το Traffic Jam Assist . Αυτό διατηρεί την ταχύτητα και ενεργοποιεί τα φρένα σε συνθήκες πυκνής κυκλοφορίας με χαμηλή ταχύτητα. Στη λειτουργία Lane Assist, το αυτοκίνητο διατηρεί την πορεία του στα όρια της λωρίδας που κινείται.\nΑνάλογα με την έκδοση το Kodiaq εξοπλίζεται με τα νέα συστήματα Tow Assist που χρησιμοποιείται στην περίπτωση ρυμούλκησης τρέϊλερ αλλά και το Manoeuvre Assist που ενεργοποιείται στην περίπτωση εμποδίου πίσω από το όχημα. Με το σύστημα υποβοήθησης ρυμούλκησης (Tow Assist) , όταν το αυτοκίνητο έχει τρέιλερ και κινείται σιγά με όπισθεν , τότε το σύστημα αναλαμβάνει τις κινήσεις του τιμονιού και ο οδηγός απλά ελέγχει. Ακόμη το νέο σύστημα υποβοήθησης ελιγμών με όπισθεν (ManoeuvreAssist), φρενάρει αυτόματα το αυτοκίνητο μόλις εντοπιστεί εμπόδιο στην πορεία του προς τα πίσω.\nΤο μοντέλο που δοκιμάσαμε είχε online υπηρεσίες της Skoda Connect οι οποίες χωρίζονται σε δύο κατηγορίες: τις Infotainment on-line υπηρεσίες ( για περισσότερες πληροφορίες στην πλοήγηση) και τις υπηρεσίες Care Connect ( παρέχουν πρόσβαση εξ αποστάσεως για βοήθεια απο το κέντρο κλήσεων έκτακτης ανάγκης) .\nΌλοι οι διακόπτες και οι λειτουργίες είναι εύκολα προσβάσιμες και το user interface είναι πολύ φιλικό προς το χρήστη.\nΣτην Ελλάδα θα εισαχθούν οι εκδόσεις με κινητήρες βενζίνης 1.4 TSI ισχύος 125 ίππων, 1.4 TSI ACT 150 ίππων, 2.0 TSI 180 ίππων και Diesel 2.0 TDI 150 ίππων και 2.0 TDI 190 ίππων.\nΗ βασική έκδοση με τον βενζινοκινητήρα TSI θα διατίθεται με το χειροκίνητο 6άρι, και κίνηση μόνο στους εμπρός τροχούς. Η βασική έκδοση με κινητήρα diesel (4Χ4) θα είναι η με χειροκίνητο κιβώτιο των 6 σχέσεων ή με το 7άρι DSG.\nΟ διευθυντής πωλήσεων και μάρκετινγκ της Skoda στην Ελλάδα κ. Ανδρέας Χαλμπές εκτιμά ότι μέχρι το τέλος Μαρτίου θα φθάσουν τα πρώτα Kodiaq και στις αρχές Απριλίου θα τα δούμε στους δικούς μας δρόμους. Όμως –όταν καθοριστούν οι τιμές που κατά προσέγγιση μπορώ να σας πω θα ξεκινούν από τις 25.000 ευρώ- τότε θα αρχίσει η εταιρία να παίρνει και τις πρώτες παραγγελίες.\nΝΕΟ SKODA KODIAQ


Η μελέτη βρίσκει κοινά είδη πεταλούδας στην παρακμή στο Οχάιο - Πληροφορίες - 2022\nΗ μελέτη διαπιστώνει ότι η κλιματική αλλαγή μειώνει τους κοινούς αριθμούς πεταλούδων στο Οχάιο\nΟι πεταλούδες δεν είναι μόνο πολύχρωμα ιπτάμενα έργα τέχνης, αλλά συμβάλλουν επίσης πολύ στο περιβάλλον μας γονιμοποιώντας φυτά. Δυστυχώς, ο αριθμός τους μειώνεται, όπως μόλις αποκάλυψε μια δεκαετής μελέτη στις ΗΠΑ.\nΗ μελέτη, με επικεφαλής τον Tyson Wepprich του Πανεπιστημίου του Όρεγκον, ανακάλυψε ότι ο αριθμός των κοινών πεταλούδων στην πολιτεία του Οχάιο μειώθηκε κατά 2 τοις εκατό ετησίως, με αποτέλεσμα ένα 33 τοις εκατό βουτιά μέσα δύο δεκαετίες.\nΗ μελέτη δημοσιεύθηκε στις Τρίτη σε ΠΑΝΩ ΕΝΑ.\nΣΧΕΤΙΖΕΤΑΙ ΜΕ: Ο ΠΛΗΘΥΣΜΟΣ ΤΩΝ ΜΕΤΑΝΑΣΤΕΥΤΙΚΩΝ ΜΟΝΑΡΤΩΝ ΕΙΝΑΙ ΓΡΗΓΟΡΟΣ ΑΠΟΚΛΕΙΣΜΟΣ\nΗ κλιματική αλλαγή είναι ένας παράγοντας\nΗ μελέτη ανακάλυψε ότι η κλιματική αλλαγή και άλλες διαταραχές που σχετίζονται με τον άνθρωπο ήταν οι κύριοι παράγοντες αυτής της μείωσης. Παρόλο που η μελέτη περιορίστηκε σε ένα έντομο σε ένα κράτος στη Βόρεια Αμερική, τα ευρήματα ευθυγραμμίζονται με την έρευνα που πραγματοποιήθηκε στην Ευρώπη.\nΟ Wepprich είπε, "Οι μειώσεις στα κοινά είδη με ενδιαφέρουν επειδή δείχνει ότι υπάρχουν εκτεταμένες περιβαλλοντικές αιτίες για τις μειώσεις που επηρεάζουν είδη που πιστεύαμε ότι ήταν καλά προσαρμοσμένα για να μοιράζονται ένα τοπίο με τους ανθρώπους."\nΣυνέχισε, "Τα κοινά είδη είναι επίσης αυτά που συμβάλλουν στο μεγαλύτερο μέρος της επικονίασης ή της τροφής των πτηνών στο οικοσύστημα, οπότε η αργή, συνεχής πτώση τους είναι πιθανό να έχει επιπτώσεις κυματισμού πέρα από τον αριθμό των πεταλούδων."\nΔεν είναι μόνο οι πεταλούδες που πρέπει να ανησυχούμε, σύμφωνα με τις ανησυχίες του Wepprich.\nΤρία στα τέσσερα είδη αναπτύχθηκαν λιγότερο άφθονα\nΜε τα χρόνια της μελέτης, τα δεδομένα της ομάδας από το Οχάιο μπόρεσαν να εκτιμήσουν την τάση του πληθυσμού 81 διαφορετικές πεταλούδες είδος. Δυστυχώς, το ανακάλυψαν τρία στα τέσσερα είδη που παρατήρησαν αναπτύχθηκαν λιγότερο άφθονα κατά τη διάρκεια της μελέτης τους.\n"Είδη με περισσότερες βόρειες διανομές και λιγότερες ετήσιες γενιές μειώθηκαν ταχύτερα", δήλωσε ο Wepprich.\nΣε μια πιο θετική νότα, σαράντα είδη δεν κινήθηκε πάνω ή κάτω σε αριθμούς\nΟ λόγος που η Wepprich υποθέτει ότι τα περιβαλλοντικά ζητήματα μπορεί να είναι ένα βασικό πρόβλημα στην παρακμή των πεταλούδων είναι ότι οι ερευνητές ανακάλυψαν ότι ακόμη και τα χωροκατακτητικά είδη μειώθηκαν σε αριθμό.\nΤο κοινό είδος πεταλούδας δεν περιλαμβάνεται ακόμη στον κατάλογο για τα ζώα ή τα έντομα που κινδυνεύουν να εξαφανιστούν, η παρακμή τους έχει ισχυρό αρνητικό αντίκτυπο στα οικοσυστήματα που παρέχουν τα έντομα, δήλωσε ο Wepprich.\nΕάν δεν θέλουμε να δούμε τις πεταλούδες να εξαφανίζονται ή να επηρεάσουν την περιβαλλοντική αλυσίδα που συνδέεται με την επιβίωσή τους, τότε πρέπει να γίνουν γρήγορα αλλαγές.\nΔες το βίντεο: Ο Κήπος της Πεταλούδας (Ιούνιος 2022).\nCopyright 2022 \_ Η μελέτη διαπιστώνει ότι η κλιματική αλλαγή μειώνει τους κοινούς αριθμούς πεταλούδων στο Οχάιο...


Elli Economou Photography: Seaside // Paltsi, Pelion (The "Public Benches" Project)\n✎ Elli Economou ⏰ 13:11\nGiannis Pit 3/2/18 16:42\nΤα γυμνά κλαδιά των δέντρων φαίνονται σαν να απλώνουν γυμνά τα χέρια τους στον ουρανό.\nΥπέροχο φόντο και εικόνα Έλλη μου.\nElli Economou 5/2/18 18:11\nΣε ευχαριστώ πολύ Γιάννη μου. Καλησπέρα και καλή εβδομάδα να έχεις\nWoman in Blogs 3/2/18 17:27\nΑγαπώ κι εγώ τη θάλασσα όλες τις εποχές!\nΤην έχω δει την Πάλτση, δυστυχώς, μόνο καλοκαίρι... Και είναι υπέροχη το χειμώνα. Όπως και οι φωτό σου. Ιδίως η πρώτη, Έλλη μου: ποίημα! (Μάλλον ήρθε η ώρα να ξαναγράψω ιστορία για κάποια φωτογραφία σου...) Καλό Σαββατοκύριακο!\nElli Economou 5/2/18 18:15\nΕίναι διαφορετική το χειμώνα από ό,τι το καλοκαίρι που σφύζει από πρασινάδα και ζωή, εξίσου υπέροχη όμως. Ό,τι πρέπει για να περπατήσεις και να ηρεμήσεις πλάι στο κύμα, χωρίς θεατές και φασαρία...\nΤην πρώτη φωτογραφία την αγάπησα κι εγώ.\nΌσο για την ιστορία, όποια λήψη θέλεις κι όποτε θέλεις!\nANNA Flo 4/2/18 10:30\nΔεν την ξέρω την παραλία αλλά οι φωτογραφίες σου είναι μοναδικές. Και ναι οι ίδιες παραλίες φαίνονται τόσο διαφορετκές το χειμώνα. Αλλά μ'αρέσουν πολύ και το χειμώνα. Αυτή η αγριάδα, η ηρεμία, η μοναξιά και ναι η αγριεμένη θάλασσα υπέροχη αλλά μόνο το χειμώνα. Όχι το καλοκαίρι θέλω τα χαμόγελα της θάλασσας όχι το θυμό της\nΩραίες φωτογραφίες πανέμορφες!\nElli Economou 5/2/18 18:24\nΕπειδή έτυχε να ζήσω μόλις λίγα μέτρα μακριά από τη θάλασσα για μερικά χρόνια, και την είδα και στις καλές της και στις κακές της, σε ένα πράγμα κατέληξα: όπως κι αν είναι, είναι υπέροχη. Όταν είναι στις καλές της και είναι ήσυχη και καταγάλανη, δεν μπορείς να πάρεις τα μάτια σου από πάνω της - ειδικά όταν στραφταλίζει από τον ήλιο (ή το φεγγάρι!) Όταν είναι αγριεμένη, είναι σαν να σου μιλά. Υπήρξαν βράδια που δεν μπορούσα να κοιμηθώ από τη βοή των κυμάτων και παρόλα αυτά με μάγευε όλο αυτό, δεν με ενοχλούσε. Μου άρεσε να βλέπω το χρώμα της να βαθαίνει και να σκουραίνει θυμάμαι.\nΚαι το καλοκαίρι έχει τη γοητεία της όταν είναι θυμωμένη. Χώρια που είναι και μια ευκαιρία για παιχνίδι με τα κύματα!\nΦιλιά πολλά και σε ευχαριστώ για τα καλά σου λόγια. Καλή εβδομάδα!


Οι υποψήφιοι διάδοχοι της Άνγκελα Μέρκελ - OnVolos.gr-To μεγαλύτερο Portal στην Μαγνησία\nΤρεις είναι οι υποψήφιοι στην κούρσα για τη διαδοχή της Άνγκελα Μέρκελ στην ηγεσία του Χριστιανοδημοκρατικού Κόμματος της Γερμανίας.\nΟ ένας είναι ο Άρμιν Λάσετ, πρωθυπουργός του κρατιδίου της Βόρειας Ρηνανίας – Βεστφαλίας. Θεωρείται ότι είναι ο υποψήφιος που θα συνεχίσει την πολιτική της Άνγκελα Μέρκελ. Έχει τη στήριξη του υπουργού υγείας Γενς Σπαν, ο οποίος έχει επικρίνει την πολιτική της καγκελαρίου στο προσφυγικό και είναι δημοφιλής στη συντηρητική πτέρυγα.\nΟ μεγάλος αντίπαλός του είναι ο Φρίντριχ Μερτς, ο 64χρονος δικηγόρος που είναι προστατευόμενος του Βόλφγκανγκ Σόιμπλε και επικριτής της Μέρκελ. Πρώην πρόεδρος της Κοινοβουλευτικής ομάδας, υπόσχεται νέα αρχή και θέλει να κερδίσει τους ψηφοφόρους που έχασαν οι χριστιανοδημοκράτες εξαιτίας του AFD. Είχε βγει δεύτερος στις προηγούμενες εκλογές και πιστεύει ότι έχει μεγάλη δυναμική.\nΟ τρίτος υποψήφιος είναι ο Νόρμπερτ Ρέτγκεν. Κεντρώος και πρώην υπουργός περιβάλλοντος, τον οποίο απέπεμψε η Μέρκελ το 2012 λόγω εκλογικής αποτυχίας. Η αναπληρώτριά του θα είναι γυναίκα, είπε, χωρίς να ανακοινώσει το όνομα.\nΟι εκλογές στο συνέδριο στις 25 Απριλίου.\n«Το ποδόσφαιρο θα σταματήσει αν η κατάσταση με τον κορωνοϊό επιδεινωθεί»\nΟΗΕ: «Καταργήστε τις αγορές άγριων ζώων για να...\nCOVID-19: “Η διάθεσή μου είναι καλή”, λέει ο...\nCOVID-19: Υποφέρει η “πρώτη γραμμή του πυρός” στην...


Πρεμιέρα με πολλά γκολ στην Αγγλία - Onsports.gr\nOnsports Team\t10 Αυγούστου 2019, 13:15\nBET / Γουέστ Χαμ\t/ Μάντσεστερ Σίτι\nΠρεμιέρα με πολλά γκολ στην Αγγλία\nΗ Γουεστ Χαμ υποδέχεται την Μάντσεστερ Σίτι και οι δυο ομάδες είναι έτοιμες να προσφέρουν πλούσιο θέαμα\nΗ Premier League μπαίνει για τα καλά στη ζωή μας με τα ματς να είναι εξαιρετικά να μπορούμε να τα ποντάρουμε και να μπορέσουμε να βρούμε το δρόμο για το ταμείο που είναι άλλωστε ο λόγος ύπαρξης μας. Η πρωταθλήτρια Μάντσεστερ Σίτι, δοκιμάζεται στο Λονδίνο απέναντι στη Γουέστ Χαμ.\nΗ Σίτι έχει επτά σερί νίκες απέναντι στα «σφυριά» σε όλες τις διοργανώσεις, ενώ η ομάδα του Γκουαρντιόλα έκλεισε με 14 νίκες το περυσινό πρωτάθλημα, με την τελευταία ήττα της να είναι τον Ιανουάριο στην έδρα της Νιούκαστλ. Από την πλευρά της η Γουέστ Χαμ θα παίξει εκείνο το «αναρχικό» ποδόσφαιρο που ξέρει με στόχο να σκοράρει και μπορούμε να επιλέξουμε από το συγκεκριμένο ματς το να έρθει το over 2,5 που το συναντάμε σε απόδοση 1.65 στο δελτίο του ΟΠΑΠ.\nΕντός έδρας σε πρεμιέρα για πρώτη φορά μετά από οκτώ σεζόν αγωνίζεται η Τότεναμ, που υποδέχεται την Αστον Βίλα που φέτος επέστρεψε στην κατηγορία και ξόδεψε περισσότερα από 130 εκ. λίρες στη μεταγραφική περίοδο για ενίσχυση. Παρόλα αυτά, οι «χωριάτες» μετράνε μόλις μια νίκη στις τελευταίες 17 αναμετρήσεις κόντρα στους «Σπερς», ενώ την τελευταία χρονιά που βρέθηκαν στην Premier League (2015/16), είχαν μόλις μια εκτός έδρας νίκη, κόντρα στην Μπόρνμουθ, στην πρεμιέρα του πρωταθλήματος. Ο άσος μια καλή λύση και θα τον ποντάρουμε. Τέλος πολύ δυνατή αναμένεται να είναι φέτος η Έβερτον και το διπλό στο ματς με την Κρίσταλ Πάλας είναι εξαιρετικό.\nΚΡΙΣΤΑΛ ΠΑΛΑΣ-ΕΒΕΡΤΟΝ 2 2.30\nΤΟΤΕΝΑΜ-ΑΣΤΟΝ ΒΙΛΑ 1 1.40\nΓΟΥΕΣΤ ΧΑΜ-ΜΑΝΤΣΕΣΤΕΡ ΣΙΤΙ over 2,5 1.65\nΤώρα Οι αθλητικές μεταδόσεις της ημέρας (01/12)\n47 λεπτά πριν Χρυσή Μπάλα: Αιχμές Κασίγιας για το φετινό βραβείο


Σπουδαία νίκη για Ζαβλάνι/Αίαντα, μοιρασιά στο "Κ.Ζάρρας" • Matchnews.gr\nΣπουδαία νίκη για Ζαβλάνι/Αίαντα, μοιρασιά στο “Κ.Ζάρρας”\nΤο Ζαβλάνι/Αίας πέτυχε σημαντικής σημασίας νίκη επί της Α.Ε. Δρέπανου με 3-2 και έτσι αποσπάστηκε στο +4 από τον Πανιώνιο/Αχιλλέα, 2 στροφές πριν το τέλος της κανονικής περιόδου.\nΠαράλληλα το “τρίποντο” ήταν καθοριστικό και για τα πλέι άουτ, αφού οι δύο ομάδες έχουν τον ίδιο στόχο.\nΣτο ματς του 1ου ομίλου, ο Δίας προηγήθηκε με τον Βαλσαμή, αλλά δεν πήρε τη νίκη, αφού το αυτογκόλ του Κοντογιαννάτου διαμόρφωσε το τελικό 1-1 και η Δόξα Χαλανδρίτσας πήρε σπουδαίο πόντο στο “Κ.Ζάρρας”.\nRelated Topics:matchΑ' ΚατηγορίαΑΕ ΔΡΕΠΑΝΟΥΕΡΑΣΙΤΕΧΝΙΚΟΖΑΒΛΑΝΙ/ΑΙΑΣΠΟΔΟΣΦΑΙΡΟ\nΟ Ανδρέας Μαντάς πραγματοποίησε καλή εμφάνιση στον σημερινό τελικό Κυπέλλου και από δικό του κόρνερ ήρθε η ισοφάριση στο 49΄για τον Ατρόμητο Πατρών.\nΓενικότερα προσπάθησε να απειλήσει, βοήθησε στο δημιουργικό κομμάτι, έδωσε και πήρε αρκετές μάχες με τους παίκτες του Παναιγιάλειου και μιλώντας στο matchnews.gr εξήρε την σημασία της κατάκτησης του τροπαίου.\n“Είναι σημαντική η κατάκτηση του Κυπέλλου για τον σύλλογο, αφού είναι η πρώτη κούπα στον θεσμό και φυσικά είναι ιστορική. Ευχαριστούμε τον Μίλαν (σ.σ. Τσίρκοβιτς) που μας πίστεψε και είμαστε γενικά χαρούμενοι που πετύχαμε τον πρώτο μας στόχο. Ελπίζουμε πλέον να τα καταφέρουμε και στο πρωτάθλημα.” ήταν τα λόγια του έμπειρου ποδοσφαιριστή της ομάδας των Ζαρουχλεϊκων.\nΔ. Παπαδάτος: «Mας έλειπε η εμπειρία… αλλά τα καταφέραμε»\nΟ κεντρικός αμυντικός του Δία Δημήτρης Παπαδάτος, μίλησε στην «Match» για την πορεία των «οράνιε» του Τσολόπουλου και την παραμονή στην Α’ Κατηγορία, η οποία ήρθε στην τελευταία αγωνιστική και το 1-1 με τον Δαβουρλή στην Αγυιά:\nΔημήτρη ένα σχόλιο για την παραμονή;\n«Κάναμε μεγάλη προσπάθεια και δουλέψαμε αρκετά όλη την χρονιά για να τα καταφέρουμε».\nΠως πιστεύεις κρίνεται η πορεία της ομάδας στην παρθενική της σεζόν στην Α’ Κατηγορία;\n«Η χρονιά ακόμα και έτσι θεωρείται επιτυχημένη γιατί είχαμε στόχο την καλή πορεία και την γρήγορη παραμονή, έστω και αν πήγαμε να αδικήσουμε τους εαυτούς μας, με το να την κυνηγάμε μέχρι τελευταία αγωνιστική».\nΤο ότι τα πήγατε τόσο καλά στην κανονική διάρκεια, αλλά κινδυνέψατε στα πλέι άουτ, δεν το θεωρείς λίγο «άδικο»;\n«Πήγαμε τόσο καλά στην κανονική διάρκεια του πρωταθλήματος γιατί η ομάδα έπαιζε χωρίς άγχος. Σε σχέση με τα πλέι άουτ θεωρώ ότι μας έλειπε η εμπειρία ώστε να διαχειριστούμε την πίεση που είχαν τα παιδιά της Ακαδημίας».\nΠως σου φάνηκε ο νέος τρόπος διεξαγωγής του πρωταθλήματος;\n«Προσωπικά δεν μου αρέσει καθόλου, γιατί θεωρώ ότι με 2 ομίλους δεν είναι τόσο ανταγωνιστικό το πρωτάθλημα όπως θα ήταν με 1 όμιλο».\nΗ παραμονή επιτεύχθηκε. Τώρα τι ακολουθεί;\n«Μετά από τέτοια χρονιά που μέχρι και σήμερα παίζαμε για να μείνουμε στην κατηγορία, έχει απλά ξεκούραση».


Η κυβέρνηση... είδε τα τοκογλυφικά επιτόκια του γαλλικού σχεδίου (τώρα που απορρίπτεται) | δημοκρατία\nΗ κυβέρνηση… είδε τα τοκογλυφικά επιτόκια του γαλλικού σχεδίου (τώρα που απορρίπτεται)\n11|07|2011 | 13:00\nΜε καθυστέρηση εβδομάδων, η κυβέρνηση «διαπίστωσε» ότι το γαλλικό σχέδιο μετακύλισης των ελληνικών ομολόγων συνδέεται με τοκογλυφικά επιτόκια άνω του 8% και δεν έχει κανένα πρακτικό αντίκρισμα στην προσπάθεια επίλυσης του ελληνικού προβλήματος. Μέσω διαρροών από την κυβέρνηση υποστηρίζεται ότι «η γαλλική πρόταση είναι απαράδεκτη επειδή είναι τοκογλυφική». Πρόκειται όμως για «τζάμπα μαγκιές», αφού ήρθαν μετά τον ενταφιασμό του γαλλικού σχεδίου σε ευρωπαϊκό επίπεδο.\nΗ εμμονή της γερμανικής πλευράς για συμμετοχή των ιδιωτών στο νέο πακέτο διάσωσης της Ελλάδας πρέπει να ικανοποιηθεί (αν τελικά ικανοποιηθεί) με βάση άλλο μοντέλο. Η γαλλική πρόταση στην ουσία διέσωζε τις τράπεζες και «φόρτωνε» με υψηλά επιτόκια τη χώρα μας, χωρίς θετική συνέπεια στο ελληνικό χρέος.\nΜε βάση το γαλλικό σχέδιο, για κάθε 100 ευρώ ομολόγων που λήγουν μέχρι τα μέσα του 2014 οι τράπεζες θα αγόραζαν από την Ελλάδα νέα 30ετή ομόλογα αξίας 70 ευρώ. Τα 30ετή ομόλογα που θα αγόραζαν συνοδεύονταν από επιτόκιο 5,5% ετησίως, συν 2,5% ετησίως ως μπόνους που συνδέονταν με την αύξηση του ελληνικού ΑΕΠ, δηλαδή συνολική ετήσια επιβάρυνση τουλάχιστον 8% για τους Ελληνες.\nΕπίσης, η Ελλάδα θα αντάλλασσε 100 ευρώ παλαιού χρέους με 50 ευρώ νέων ομολόγων. Συνεπώς θα έπρεπε να βρει άλλα 50. Με δεδομένο ότι αδυνατεί να προσφύγει στις αγορές, τα υπόλοιπα 50 θα βρίσκονταν από τον μηχανισμό στήριξης, δηλαδή την τρόικα. Αναλυτές εκτιμούν ότι το κόστος για την Ελλάδα για κάθε 100 ευρώ (με δεδομένο το επιτόκιο των νέων ομολόγων και το αντίστοιχο της χρηματοδότησης από την τρόικα) θα κυμαινόταν σε 6,85-8,6 ευρώ (δηλαδή επιτόκιο μέχρι 8,6%). Το γαλλικό σχέδιο μετακύλισης ομολόγων «φαίνεται ότι είχε σχεδιαστεί κυρίως για να επιτρέψει στις τράπεζες να μη γράψουν τις ζημιές από τα ελληνικά ομόλογα που κατέχουν» υποστηρίζουν στελέχη της αγοράς. Θα φόρτωνε όμως την Ελλάδα με υπέρογκα επιτόκια που θα την οδηγούσαν με μαθηματική ακρίβεια στη χρεοκοπία.


• Η υπηρεσία αυτή παρέχει λογισμικό που μπορεί να χρησιμοποιηθεί για την ενημέρωση του firmware για φωτογραφικές μηχανές COOLPIX W100 στην έκδοση 1.6. Πριν προχωρήσετε, επιλέξτε Έκδοση firmware στο μενού Ρυθμίσεις μηχανής και ελέγξτε την έκδοση firmware της φωτογραφικής μηχανής. Δεν θα χρειαστεί να κατεβάσετε ή να εγκαταστήσετε αυτή την ενημέρωση, εάν το firmware που αναφέρεται παραπάνω είναι ήδη εγκατεστημένο.\n• Διορθώθηκε ένα πρόβλημα που μπορούσε να προκαλέσει απότομη εξάντληση της μπαταρίας εάν η φωτογραφική μηχανή έμενε αχρησιμοποίητη μετά την πλήρη φόρτισή της με τον παρεχόμενο μετασχηματιστή φόρτισης μπαταρίας και το καλώδιο USB.\n• Διορθώθηκε ένα πρόβλημα που σε σπάνιες περιπτώσεις εμπόδιζε την ενεργοποίηση της φωτογραφικής μηχανής και αύξανε την εξάντληση της μπαταρίας όταν επιλεγόταν Απενεργοποίηση για Bluetooth > Σύνδεση δικτύου και Ενεργοποίηση για Λειτουργία πτήσης στις Ρυθμίσεις μηχανής > Μενού δικτύου.\n- Η απομακρυσμένη λήψη μερικές φορές τελείωνε και η φωτογραφική μηχανή εμφάνιζε την προβολή μέσα από τον φακό, αν το SnapBridge χρησιμοποιούνταν επανειλημμένα για την απομακρυσμένη λήψη φωτογραφιών στο πραγματικό τους μέγεθος.\n- Φωτογραφίες που λαμβάνονταν με Λήψη σε διαστήματα δεν αποθηκεύονταν όλες στον ίδιο φάκελο όταν η φωτογραφική μηχανή είχε συζευχθεί με ένα smartphone ή tablet.\n- Η φωτογραφική μηχανή μερικές φορές πάγωνε κατά την αναπαραγωγή video, αν η γρήγορη μετακίνηση προς τα εμπρός σταματούσε ακριβώς πριν το τελικό καρέ.\nΈκδοση Firmware 1.6 της COOLPIX W100\nΚατεβάστε το F-W100-V16W.exe στον φάκελο που δημιουργήθηκε στο Βήμα 1.\nΤρέξτε το F-W100-V16W.exe για να εξάγετε το firmware σε έναν υποφάκελο στον νέο φάκελο. Η ιεραρχία αρχείων και φακέλων που δημιουργείται απεικονίζεται παρακάτω:\nΚατεβάστε το F-W100-V16M.dmg.\nΚάντε διπλό κλικ στο εικονίδιο του F-W100-V16M.dmg για να τοποθετήσετε μία εικόνα δίσκου που να περιλαμβάνει τον φάκελο και το αρχείο:\n(Περίπου 20.12 MB)\n(Περίπου 25.71 MB)


Επίθεση κατά νοσηλευτικού προσωπικού του Νοσοκομείου Ιεράπετρας - Now24.gr\nΣτο νοσοκομείο κατέληξε ένας Έλληνας, μετά από έντονο καβγά που είχε με δύο Αλβανούς.\nΤο περιστατικό σημειώθηκε στην πόλη της Ιεράπετρας τα ξημερώματα της Κυριακής 17/02.\nΚατά τη διάρκεια του καβγά, οι δύο Αλβανοί χτύπησαν τον Έλληνα, ο οποίος λίγο αργότερα μεταφέρθηκε με τραύματα στο Γενικό Νοσοκομείο της Ιεράπετρας.\nΚαι ενώ το θύμα βρισκόταν για εξετάσεις στο Ακτινολογικό Τμήμα του Νοσοκομείου, οι δύο δράστες μετέφεραν και εκεί τον καβγά, καθώς απτόητοι μπήκαν μέσα και στη συνέχεια βιαιοπράγησαν κατά του προσωπικού, και πιο συγκεκριμένα κατά δύο νοσηλευτών.\nΤο παραπάνω γεγονός, καθώς και ανάλογα περιστατικά που έχουν σημειωθεί το τελευταίο διάστημα στο νοσοκομείο της Ιεράπετρας, ανάγκασαν το διοικητικό συμβούλιο το νοσοκομείου να συνεδριάσει έκτακτα, ώστε να συζητήσει τους τρόπους πρόληψης και αντιμετώπισης τους.\nΣτην συνεδρίαση, παραβρέθηκε και ο δήμαρχος της Ιεράπετρας κ. Σήφης Αναστασάκης.\nΟι λόγοι για τους οποίους οι παραπάνω δράστες και θύμα πιάστηκαν στα χέρια, παραμένουν μέχρι στιγμής άγνωστοι, ενώ έρευνα για το περιστατικό διενεργεί το Αστυνομικό Τμήμα Ιεράπετρας.\nΤο φιλόδοξο σχέδιο πολλαπλής ανάπτυξης από τον Όμιλο «ΜΠΙΜΠΑΣ INVESTING GROUP»\nΤροποποιήσεις στο νόμο για τα Φορτηγά Δημόσιας Χρήσης


Ελληνικό Δημόσιο Πανεπιστήμιο: Θέσεις - Απόψεις - Παρεμβάσεις: Φοιτητικές Εκλογές: Τα πράσινα, τα μπλε, … τα κόκκινα και τα πορτοκαλί "μπλουζάκια"\nπιο αποτελεσματικά για να βάλουν ένα φίλτρο στα μηνύματα μου, είναι πολύ απλό για αυτούς.\nΑπό την άλλη, θα ήθελα να δω την αντίδραση σου δημόσια, ή την θέση σου για όλα αυτά που οδήγησαν το Πανεπιστήμιο και την χώρα στην σημερινή κατάσταση.\nΠροσωπικά νοιώθω την υποχρέωση ως δάσκαλος να σας παρακινήσω για μια ενεργή συμμετοχή σε όλα αυτά τα φαινόμενα που καταρρακώνουν το Ελληνικό Δημόσιο Πανεπιστήμιο.\nΟσο για την ενόχληση που πιθανόν προκαλώ στους συναδέλφους μου, σε ενημερώνω πως δεν χρειάζονται την μεσολάβηση σου, μπορούν να το κάνουν οι ίδιοι, πιο αποτελεσματικά από σένα.\nOn 23/5/2011 12:31 μμ, IASON ********** wrote: κ. Θραμπουλίδη,\nΧωρίς να διαφωνώ ιδιαίτερα επί της ουσίας, διαφωνώ με τον τρόπο με τον οποίο χρησιμοποιείτε τις e-mail διευθύνσεις της ακαδημαϊκής κοινότητας.\nΥπάρχουν συγκεκριμένες τοποθεσίες στις οποίες μπορεί να γίνει εποικοδομητική συζήτηση πάνω σε κάποια πράγματα. Οι διευθύνσεις αυτές όμως δεν προορίζονται γι' αυτού του είδους τη χρήση και για ορισμένους μπορεί να είναι ακόμα και ενοχλητικό.\nΤα παραπάνω σας τα γράφω με όλο το σεβασμό και χωρίς διάθεση κακίας, είναι δε αυστηρά προσωπικά, δηλαδή δεν επιθυμώ την κοινοποίησή τους σε όλο τον κόσμο. Ήθελα απλώς να σας γνωστοποιήσω την άποψή μου.\nΚλεάνθης Θραμπουλίδης 14 Οκτωβρίου 2012 - 9:36 μ.μ.\n“αλλά δεν βλέπω πουθενά να αναφέρει τι γίνεται με τους κομματικοποιημένους ΚΑΘΗΓΗΤΕΣ.. με τους καθηγητές που πριν τις εκλογές δέχονται στο γραφείο τους κομματόσκυλα.. εκεί δεν έχουμε κύριε Θραμπουλίδη πελατειακές σχέσεις? εκεί δεν έχουμε "φυτώριο παραγωγής φαυλότητας?" σε αυτούς δεν πρέπει να ρίξουμε μούντζα όπως αναφέρετε?” απόσπασμα από σχόλιο φοιτητή μας\nΟι κομματικοποιημένοι καθηγητές είναι αναμφισβήτητα ο φορέας υλοποίησης των άθλιων πολιτικών παιχνιδιών και του φυτωρίου παραγωγής φαυλότητας των κομμάτων στα Πανεπιστήμια. Η μούντζα για τις περιπτώσεις αυτές δεν φτάνει, είναι λίγη.\nΑπόσπασμα από μήνυμα μου στις 5 Μαρτίου 2007.\n«Αμφιβάλετε πως τα όποια πολιτικά παιχνίδια των κομμάτων δεν μπορούν να βρουν πρόσφορο έδαφος χωρίς την συμμετοχή του ΔΕΠ σαν φορέα υλοποίησης. Αμφιβάλετε ότι έχουμε ευθύνες για το συνεχιζόμενο τα τελευταία χρόνια φαινόμενο της βίας γιατί δεν τολμούμε συλλογικά να το αντιμετωπίσουμε, γιατί μερίδα ΔΕΠ το αξιοποιεί για διάφορους σκοπούς. Δεν θα σας αναφέρω άλλα. Θα μου επιτρέψετε λοιπόν να υποστηρίζω την άποψη ότι το ΔΕΠ μπορεί να βελτιώσει την κατάσταση τουλάχιστο στα θέματα που το αφορούν. Και αυτό το χρωστάμε στην κοινωνία, το χρωστάμε στους φοιτητές μας το χρωστάμε στην αξιοπρέπεια μας, στη συνείδηση μας όση έχει απομείνει.»


Αναρτήθηκε από ΚΟΡΥΔΑΛΛΟΣ, 16χρονη πόλη στις 7:34 μ.μ. Δεν υπάρχουν σχόλια:\nΑναρτήθηκε από ΚΟΡΥΔΑΛΛΟΣ, 16χρονη πόλη στις 7:08 μ.μ. Δεν υπάρχουν σχόλια:\nΑναρτήθηκε από ΚΟΡΥΔΑΛΛΟΣ, 16χρονη πόλη στις 5:19 π.μ. Δεν υπάρχουν σχόλια:\nΑναρτήθηκε από ΚΟΡΥΔΑΛΛΟΣ, 16χρονη πόλη στις 11:51 μ.μ. Δεν υπάρχουν σχόλια: